KUMPULAN AKHIR JEMAAH HAJI SELAMAT PULANG KE TANAH AIR

KUALA LUMPUR: Kumpulan terakhir seramai 284 jemaah haji Malaysia selamat pulang ke tanah air, menandakan berakhirnya Operasi Musim Haji 1443H/2022M.

Pengerusi Lembaga Tabung Haji (TH) Tan Sri Azman Mokhtar berkata kumpulan jemaah itu, tiba di Lapangan Terbang Antarabangsa Kuala Lumpur (KLIA) kira-kira 1.30 tengah hari semalam menerusi penerbangan Malaysia Airlines (MH 8351), yang berlepas dari Madinah pada 11.10 malam (waktu Arab Saudi) Jumaat.

“Alhamdulillah, secara keseluruhannya, kami amat bersyukur operasi haji kali ini berjalan lancar tanpa sebarang insiden besar yang tidak diingini walaupun dalam keadaan endemik COVID-19. Selain itu, keadaan cuaca juga agak panas sehingga mencecah hampir 50 darjah celcius.

“Kesemua 14,305 jemaah haji Malaysia dan 340 petugas TH telah selamat pulang ke tanah air menerusi 49 penerbangan haji Malaysia Airlines dan Saudi Airlines bermula 17 Julai sehingga 13 Ogos,” katanya dalam kenyataan yang dikeluarkan TH.

Selain itu, Azman berkata pengurusan haji negara juga diiktiraf oleh Kerajaan Arab Saudi sebagai antara yang terbaik dan jemaah haji turut menerima pujian atas disiplin, pengetahuan dan tumpuan sepanjang melaksanakan ibadah itu.

Ketibaan kumpulan tersebut disambut oleh Azman bersama Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin serta Pengarah Eksekutif Haji TH merangkap Ketua Rombongan Haji Malaysia Datuk Seri Syed Saleh Syed Abdul Rahman.

Sementara itu, Amrin berkata TH akan sentiasa berusaha menambah baik perkhidmatan kepada jemaah haji dan persiapan awal operasi musim haji tahun hadapan (1444H/2023M) akan dilaksanakan segera berdasarkan penilaian operasi tahun ini.

Katanya TH pada awal tahun ini, telah menganggarkan kos menunaikan haji bagi jemaah haji Muassasah sebanyak RM25,540 seorang, namun kos haji sebenar telah meningkat kepada RM28,632 bagi seorang jemaah haji Muassasah.

“Antara faktor kenaikan kos yang di luar kawalan TH ini adalah peningkatan kos bagi perkhidmatan-perkhidmatan sedia ada, caj tambahan bagi kemudahan baru yang diberikan semasa Masyair termasuklah fasiliti yang disediakan di khemah-khemah Arafah dan Mina, seperti kemudahan khemah dan tandas, sajian serta penggunaan bas baru di Arab Saudi.

“Dengan peningkatan kos haji tahun ini, jemaah haji Muassasah kategori B40 menerima Bantuan Kewangan Haji sebanyak RM17,652 seorang (62 peratus daripada kos haji), manakala jemaah haji Muassasah bukan B40 menerima Bantuan Kewangan Haji sebanyak RM15,652 seorang (55 peratus daripada kos haji),” katanya.

Menurutnya bayaran haji untuk jemaah Muassasah B40 adalah sebanyak RM10,980, manakala bukan B40 adalah sejumlah RM12,980 seorang.

Beliau berkata bagi musim haji tahun 1443H/2022M, jumlah keseluruhan Bantuan Kewangan Haji adalah sebanyak RM185.7 juta dan TH akan meneruskan Bantuan Kewangan Haji untuk tahun hadapan melalui pendekatan secara bersasar, bagi memastikan ia dimanfaatkan sepenuhnya oleh golongan yang memerlukan.

Dalam kenyataan sama, TH turut menyatakan penghargaan atas kesudian Kerajaan Arab Saudi memilih Malaysia dalam menjayakan Program Pra-Perlepasan Imigresen atau dikenali sebagai ‘Makkah Route’ bagi memudahkan perjalanan jemaah haji.

“TH juga amat menghargai kerjasama yang diberikan oleh Kedutaan Diraja Arab Saudi (Kuala Lumpur), Jabatan Kastam dan Jabatan Imigresen Malaysia, Polis Diraja Malaysia, Malaysia Airports Holdings Berhad, serta pelbagai agensi lain dalam menjayakan operasi haji tahun ini,” menurut kenyataan itu. –AlHijrah Online


EVEREST: OPERASI SAR HAWARI DITAMATKAN AWAL SEHARI

KUALA LUMPUR: Operasi mencari dan menyelamat (SAR) pendaki Malaysia Everest 2023 (ME2023) iaitu orang kurang upaya (OKU) pendengaran Muhammad Hawari Hashim yang hilang sejak 19 Mei lepas ditamatkan hari ini.

Pengurus pasukan ME2023 Ayu Wanirah Naharudin dalam kenyataan hari ini memaklumkan beliau menerima maklumat daripada ketua misi itu, Azim Afif Ishak bahawa dron yang digunakan bagi operasi SAR berdepan masalah untuk menerima gambar dan video yang dirakam.

“Masalah ini mungkin berpunca daripada faktor cuaca sejuk menyebabkan dron berkenaan sukar untuk berfungsi dengan baik selepas tiga hari berturut-turut digunakan untuk operasi SAR,” katanya.

Ayu Wanirah berkata ketika ini, beliau bersama seorang lagi pendaki ME2023 iaitu Tiong Ling Yang sudah berada di Kathmandu, Nepal untuk meneliti gambar dan video yang dihantar sebelum ini.

“Kami akan terus meneliti gambar dan video yang telah dirakam dan sekiranya mendapat petunjuk baharu, kami akan mendapatkan nasihat pihak berkuasa Nepal dan Kedutaan Malaysia di Nepal,” katanya.

Selain masalah dron, Ayu Wanirah berkata pasukan operasi SAR turut bergelut dengan syarikat pengendali helikopter yang telah dilantik apabila ia memanggil balik juruterbang untuk pulang ke negara asalnya di Jerman.

“Ia sekali gus menyukarkan mereka untuk meneruskan operasi SAR yang berbaki lagi sehari namun terpaksa akur dengan arahan atas faktor keselamatan,” katanya.

Operasi SAR itu menyaksikan dua dron digunakan iaitu jenis DJI Matrice 300 RTK dan DJI Mavic 3 yang diterbangkan khas dari Malaysia.

Operasi SAR Muhammad Hawari memasuki hari ke 19 selepas beliau dilaporkan hilang pada 19 Mei lepas selepas keluar meninggalkan Kem Empat pada ketinggian 8,000 meter dari aras laut.

Sehari sebelum itu pada 3.30 petang waktu Nepal, Muhammad Hawari dilaporkan berjaya menawan puncak Everest.

ME2023 sebelum ini turut mengadakan operasi SAR darat menggunakan khidmat dan kepakaran malim gunung serta pencarian melalui udara menggunakan helikopter.–AlHijrah Online


LELAKI TERLIBAT AKTIVITI PEMUJAAN, SIHIR DITAHAN

GEORGETOWN: Kegiatan seorang lelaki melakukan aktiviti sihir dan pemujaan terbongkar selepas orang awam membuat aduan melihat cahaya api di tingkat 31 sebuah kondominium di Persiaran Bukit Gambir, Gelugor, di sini

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Pulau Pinang berkata, pihaknya menerima panggilan kecemasan pada 1.55 pagi, Selasa lalu sebelum sepasukan anggota dari Balai Bomba dan Penyelamat (BBP) Jalan Perak dihantar ke lokasi.

Menurutnya, setiba sahaja di lokasi kejadian, anggota Bomba tersebut bertindak memecah masuk kediaman selepas mendapati terdapat bau asap dari bahagian luar.

“Bagaimanapun, sebaik masuk pihak kami dapati ia bukan api kebakaran sebaliknya cahaya api berkenaan tercetus akibat aktiviti pemujaan.

“Seorang lelaki berumur 23 tahun didapati sedang melakukan aktiviti pemujaan dalam kediaman tersebut,” katanya.

Dalam serbuan tersebut, turut ditemui pelbagai peralatan yang dipercayai digunakan untuk aktiviti sihir dan pemujaan termasuk gambar-gambar pasangan.

Lelaki tersebut telah diserahkan kepada pihak polis bagi tindakan lanjut.

Sementara itu, Ketua Polis Daerah Timur Laut, ACP Soffian Santong mengesahkan menerima laporan kejadian.

“Ya, polis ada terima laporan kejadian berkenaan,” katanya ringkas menerusi aplikasi WhatsApp, hari ini.

Tular kegiatan khurafat tersebut di media sosial hari ini dan mendapat pelbagai maklum balas daripada netizen.—AlHijrah Online


KERAJAAN SETUJU NAIKKAN KADAR ELAUN SARA HIDUP PELAJAR TAJAAN JPA

BANGI: Kerajaan bersetuju untuk menaikkan kadar Elaun Sara Hidup (ESH) pelajar tajaan Jabatan Perkhidmatan Awam (JPA) bagi peringkat persediaan hingga Ijazah Lanjutan di dalam dan luar negara.

Perdana Menteri Datuk Seri Anwar Ibrahim berkata kenaikan kadar elaun itu akan dinikmati golongan pelajar berkenaan mulai 1 Julai ini.

“Kerajaan setuju mulai 1 Julai saudara akan dapat RM100 tambahan (bagi pelajar tajaan JPA di dalam negara)

“Tapi belanjalah dengan berhemah, jangan membazir, jangan hisap vape (rokok elektronik). Kena fikir guna cara halal sebab saya tolong kerana saya fikir saudara susah nak makan, nak beli buku kalau buat yang tidak betul, itu membazir,” katanya.

Beliau berkata demikian pada Majlis Cakna MADANI Perdana Menteri Bersama Pelajar Tajaan JPA Institusi Pengajian Tinggi (IPT) di Universiti Kebangsaan Malaysia (UKM), dekat sini.

Sementara itu dalam kenyataan hari ini, Anwar berkata kenaikan elaun itu melibatkan kenaikan 15 peratus kadar ESH bagi pelajar tajaan JPA di luar negara, kecuali kepada pelajar Ijazah Pertama di United Kingdom (UK) yang telah dinaikkan pada 7 Nov 2022.

Selain itu ia melibatkan kenaikan RM100 kadar ESH sebulan bagi pelajar tajaan JPA di dalam negara mengikut peringkat pengajian.

“Kenaikan kadar ESH ini melibatkan pertambahan implikasi kewangan dengan anggaran RM52.03 juta bagi tempoh enam bulan mulai Julai ini, yang akan memanfaatkan 43,595 orang pelajar tajaan JPA.

“Kenaikan kadar ESH ini merupakan salah satu usaha kerajaan bagi menangani kenaikan kos sara hidup yang tinggi khususnya dalam kalangan pelajar-pelajar B40 yang tinggal di bandar-bandar besar negara pengajian,” katanya.

Perdana Menteri berkata inisiatif semakan semula kadar ESH ini akan membolehkan pelajar tajaan kerajaan memberi fokus kepada pencapaian kecemerlangan akademik tanpa memikirkan bebanan kewangan pengajian, di samping memastikan penawaran penajaan kerajaan adalah kekal releven dan berprestij. — AlHijrah Online


16 MAUT TERKENA RENJATAN ELEKTRIK DI TAPAK PROJEK SUNGAI

NEW DELHI: Sekurang-kurangnya 16 orang maut akibat terkena renjatan elektrik di tapak projek sungai di negeri Uttarakhand utara India selepas sebuah transformer kuasa meletup pada Rabu.

Kebanyakan mereka sedang bekerja di tapak projek “Namami Gange” di tebing sungai Alaknanda di daerah Chamoli, menurut laporan media tempatan.

Mangsa yang maut termasuk seorang pegawai polis dan tiga anggota Home Guard.

Beberapa orang lagi turut cedera di loji rawatan kumbahan itu, menurut laporan itu.

“Arahan siasatan berhubung kejadian telah dikeluarkan, ” kata ketua menteri Uttarakhand Pushkar Singh Dhami.–AlHijrah Online


ANNUAR MUSA SAH AHLI PAS

SEREMBAN: Presiden pertubuhan bukan kerajaan Muafakat Nasional (MN) Tan Sri Annuar Musa sah menjadi ahli PAS, kata Setiausaha Agung PAS Datuk Seri Takiyuddin Hassan.

Takiyuddin berkata PAS menerima keahlian bekas Ahli Parlimen Ketereh itu bersama 3,000 ahli baharu yang lain hari ini.

“Saya ingin memaklumkan Tan Sri Annuar Musa diterima menjadi ahli PAS…dengan 3,000 keahlian baharu hari ini.

“Ramai memohon masuk dalam PAS, Bersatu…(selepas ini) tokoh masyarakat lain yang diterima masuk ke parti ini akan diumumkan dari semasa ke semasa,” katanya ketika berucap pada Ceramah Perdana Gelombang Kebangkitan Rakyat Negeri Sembilan di sini, malam ini.

Turut hadir Pengerusi Perikatan Nasional (PN) Tan Sri Muhyiddin Yassin dan Presiden PAS Tan Sri Abdul Hadi Awang.

Abdul Hadi turut menyerahkan sijil keahlian kepada Annuar.

Sementara itu, Annuar berkata beliau bersyukur dan berterima kasih kepada kepimpinan tinggi parti PAS dan PN yang menerima keahliannya itu.

“Saya bersyukur pada malam ini saya dapat bersama dengan semua (penyokong PN) pada hari bersejarah bagi diri saya, (keputusan ini) tidak dipengaruhi oleh sesiapa,” katanya.–AlHijrah Online


WARGA EMAS POSITIF COVID-19 DITEMUI MATI DI TEPI JALAN

BANGKOK: Seorang gelandangan berusia 80 tahun yang dijumpai mati di tepi jalan berhampiran Victory Monument di Bangkok disahkan positif COVID-19.

Media tempatan melaporkan hasil pemeriksaan awal menggunakan kit ujian pantas mendapati mayat positif COVID-19 sebelum dihantar ke Hospital Ramathibodi bagi proses bedah siasat.

Sebelum ini dilaporkan tiga mayat lelaki dijumpai terbaring di tepi jalan di Bangkok selama hampir 12 jam sebelum diambil oleh pihak berkuasa dan kumpulan amal.

Perdana Menteri, Prayuth Chan-o-cha gusar dengan kejadian tersebut lalu mengarahkan semua agensi berkaitan mencari jalan bagi memastikan pesakit segera dihantar ke hospital untuk menerima rawatan.

Sementara itu, Thailand mencatatkan 14,260 kes baharu COVID-19 dengan 119 angka korban yang menjadikan jumlah kumulatif setakat ini sebanyak 481,967 jangkitan dan 3,930 kematian.—AlHijrah Online


HARGA RON95, RON97 DAN DIESEL TURUN

PUTRAJAYA: Harga runcit petrol RON95 turun sebanyak empat sen seliter kepada RM2.04, RON97 turun tujuh sen seliter kepada RM2.34 dan harga runcit diesel juga turun 10 sen kepada RM2.08 seliter.

Harga runcit produk petroleum tersebut untuk tempoh 8 Feb hingga 14 Feb, demikian diumumkan Menteri Kewangan, Lim Guan Eng pada sidang media di sini hari ini.

Turut hadir Menteri Perdagangan Dalam Negeri dan Hal Ehwal Pengguna Datuk Seri Saifuddin Nasution Ismail.

Beliau berkata penurunan harga runcit itu disebabkan penurunan harga minyak global.

“Harga RON95 sebanyak RM2.04 seliter dan diesel sebanyak RM2.08 seliter ini menunjukkan penurunan yang besar dari minggu lepas (1 Feb hingga 7 Feb) bagi harga runcit produk petrol RON95 yang berada pada RM2.11 seliter (tetapi disekat pada had runcit RM2.08 seliter) dan diesel yang berada pada paras RM2.18 seliter,” katanya.

Lim berkata kerajaan komited dengan dasar penstabilan harga runcit produk petroleum selaras dengan janji Manifesto Pakatan Harapan dan telah melaksanakan penetapan harga runcit secara mingguan dengan had harga tidak melebihi RM2.08 seliter untuk RON95 dan RM2.18 seliter untuk diesel.

“Ini akan membolehkan pengguna menikmati sebarang perubahan harga dengan lebih cepat selaras dengan penurunan harga runcit produk petroleum di pasaran dunia dan sebaliknya dilindungi daripada sebarang kenaikan harga melebihi RM2.08 seliter untuk RON95 dan RM2.18 seliter bagi diesel,” katanya.

Lim berkata subsidi produk petroleum dan gas petroleum cecair (LPG) yang dibiayai kerajaan adalah sebanyak RM6 bilion pada tahun lepas. — BERNAMA


LELAKI MAUT TERKENA RENJATAN ELEKTRIK

IPOH:  Seorang lelaki maut dipercayai terkena renjatan elektrik di kawasan kilang lama yang sudah tidak beroperasi di Kampung Coldstream, Bidor pagi tadi.

Penolong Pengarah Operasi Jabatan Bomba dan Penyelamat Malaysia (JBPM) Perak, Mohamadul Ehsan Mohd Zain berkata pihaknya menerima panggilan mengenai kejadian mengenai mangsa berusia lingkungan 40-an itu kira-kira pukul 11.30 pagi.

“Setibanya pasukan bomba di tempat kejadian didapati ada seorang mangsa lelaki terkena renjatan elektrik, namun tiada pengenalan diri pada mangsa tersebut.”

“Pemeriksaan mendapati masih ada arus elektrik di kawasan mangsa dan kami memohon bantuan Tenaga Nasional Berhad ke lokasi kejadian,” katanya dalam kenyataan di sini hari ini.

Beliau berkata mangsa disahkan meninggal dunia oleh pihak Kementerian Kesihatan di lokasi kejadian sebelum mayat mangsa diserahkan kepada pihak polis untuk tindakan selanjutnya.–AlHijrah Online


KOMPAUN RM10 RIBU BAGI YANG INGKAR SOP BERULANG KALI

JELI: Individu ingkar prosedur operasi standard (SOP) Perintah Kawalan Pergerakan (PKP) secara berulang kali akan dikenakan kompaun RM10,000 mula berkuat kuasa 11 Mac ini.

Menurut Ketua Polis Negara, Tan Sri Abdul Hamid Bador, kenaikan kompaun berkenaan bukan dikenakan bagi kesemua kesalahan yang melanggar SOP sedia ada.

Bagaimanapun, polis akan mengeluarkan tawaran kompaun berkenaan berdasarkan rekod yang mereka ada.

“Ramai yang salah faham dan bimbang dengan jumlah kompaun sehingga RM10,000 namun ia bukan dikenakan kepada semua kesalahan.

“Ianya untuk kesalahan tertentu iaitu mereka yang degil dengan melakukan kesalahan berulang serta melanggar SOP termasuk rentas negeri yang menyebabkan penularan COVID-19,” katanya semasa melawat tapak pembinaan Ibu Pejabat Polis Daerah (IPD) Jeli, hari ini.

Tambahnya lagi, rayuan bagi pengurangan nilai kompaun boleh dilakukan kepada Kementerian Kesihatan (KKM).

Sebelum ini, kadar kompaun baharu tersebut telah ditetapkan di bawah Ordinan Darurat (Pencegahan dan Pengawalan Penyakit Berjangkit) (Pindaan) 2021 yang diwartakan pada 25 Februari lalu.—AlHijrah Online


IDENTITI PEMANDU RENTUNG DI LEBUH RAYA GUTHRIE DIKENAL PASTI

SHAH ALAM: Identiti pemandu Mazda berwarna merah ditemukan rentung dipercayai selepas kereta yang dipandunya terbabas dan terbakar di kilometer 3.6 Lebuh Raya Guthrie awal pagi semalam dikenal pasti sebagai seorang pengurus jualan.

Ketua Polis Daerah Shah Alam ACP Mohd Iqbal Ibrahim berkata pengecaman dibuat oleh bapa mangsa yang mengesahkan kereta tersebut milik syarikatnya sendiri dan kenderaan itu hanya dipandu anaknya.

“Mangsa berumur 40 tahun memandu kereta yang didaftarkan atas nama syarikat telah disahkan meninggal dunia di tempat kejadian kerana turut terbakar bersama kenderaan.

“Siasatan lanjut masih dijalankan untuk mengenal pasti punca dan sebab kematian. Kes disiasat di bawah Seksyen 41 (1) Akta Pengangkutan Jalan 1987,” katanya dalam kenyataan hari ini.

Semalam, seorang pemandu Mazda ditemukan rentung dipercayai selepas kereta yang dipandunya terbabas dan terbakar di sebelah kiri penghadang jalan di Lebuh Raya Guthrie dari Shah Alam sebelum tol Bukit Jelutong.–AlHijrah Online


TIADA PENGANJURAN RATU PONDAN DI MELAKA

MELAKA: Melaka sama sekali tidak akan membenarkan penganjuran acara peragaan ‘ratu pondan’, yang dikatakan sedang dirancang untuk diadakan hujung bulan ini.

Exco Pendidikan, Pengajian Tinggi dan Hal Ehwal Agama Melaka, Datuk Rahmad Mariman berkata pihaknya telah memanggil penganjur program itu untuk bersemuka, namun gagal mendapat kerjasama yang baik.

“Kita ulangi pendirian yang sama sekali tidak akan benarkan acara sebegini dianjurkan kerana ia bukan saja mencalarkan imej umat Islam, mencemar kesucian bulan pertama tahun Hijrah ini, malah (mencemar imej) masyarakat lain yang berada di negeri ini.

“Kita sudah panggil penganjur namun setakat semalam, dia masih tidak datang. Jika datang pun memang kita tak benarkan (penganuran). Insya-Allah kita konsisten dengan pendirian tidak membenarkannya,” katanya selepas hadir ke majlis Perhimpunan dan Penyampaian Anugerah Tokoh Maal Hijrah 2023 yang disempurnakan oleh Yang Dipertua Negeri Tun Mohd Ali Mohd Rustam di Auditorium Masjid Al-Azim di sini hari ini.

Beliau berkata sekiranya penganjuran acara itu diteruskan juga, pihaknya akan menjalankan tindakan penguatkuasaan yang tegas ke atas penganjur dan mereka yang terlibat.

Terdahulu media melaporkan satu acara peragaan ‘ratu pondan’ dirancang untuk diadakan di sebuah hotel terkemuka hujung bulan ini, dan Ketua Polis Daerah Melaka Tengah ACP Christopher Patit mengesahkan menerima laporan berkaitan program itu, yang kemudiannya telah dirujuk ke Jabatan Agama Islam Melaka (JAIM).–alHijr


RM190,000 DARI TABUNG WAKAF MASJID HIJAU TELAH DIAGIHKAN – YWM

KUALA LUMPUR: Sejumlah RM190,000 telah diagihkan dari Tabung Wakaf Masjid Hijau iaitu dana untuk membantu membiayai projek atau aktiviti pembangunan masjid berteknologi hijau di Malaysia.

Menurut Yayasan Wakaf Malaysia (YWM), Tabung Wakaf Masjid Hijau setakat ini telah membiayai empat projek naik taraf masjid di beberapa negeri.

“Antara projek yang telah dibiayai ialah sistem solar di bumbung Masjid Jamek Dato’ Klana Petra Sendeng, Negeri Sembilan yang bernilai RM60,000.

“Selain itu dana Tabung Wakaf Masjid Hijau juga digunakan untuk sistem pengumpulan dan rawatan air hujan dan pili cekap air di Masjid Jamek, Tan Sri Ainuddin Wahid, Johor yang berjumlah RM50,000,” kata YWM.

Dua lagi projek yang menerima agihan Tabung Wakaf Masjid Hijau ialah sistem solar di bumbung Masjid Nurul Iman, Pulau Pinang yang bernilai RM60,000 dan kebun Bandar Lestari Kaedah Vertical Plant di Masjid Zaid bin Haritsah, Wilayah Persekutuan Kuala Lumpur berjumlah RM20,000.

Tabung Wakaf Masjid Hijau merupakan inisiatif kerjasama YWM dan Malaysian Green Technology and Climate Change Corporation (MGTC) sebuah agensi di bawah Kementerian Sumber Asli, Alam Sekitar dan Perubahan Iklim.

Ia digerakkan untuk mengurangkan beban kos operasi masjid dan surau, meningkatkan kelestarian alam sekitar dan memupuk kesedaran masyarakat dengan menanamkan budaya gaya hidup hijau.

Sehingga 30 April lalu, jumlah kutipan dari tabung tersebut ialah RM221,602.93.

Orang ramai diajak untuk menyertai kempen itu dengan menyumbang kepada Tabung Wakaf Masjid Hijau bermula serendah RM1.00 dan tiada had maksima ditetapkan.


FERI BAWA LEBIH 500 PENUMPANG DAN KRU TERKANDAS

ALOR SETAR: Feri yang membawa lebih 500 penumpang dan kru dalam perjalanan dari Terminal Feri Penumpang Kuah, Langkawi ke Terminal Jeti Kuala Kedah terkandas apabila ia tersangkut di beting lumpur, dipercayai akibat air laut surut yang berlaku di alur pelayaran Kuala Kedah.

Pengurus Sumber Manusia dan Operasi Konsortium Ferry Line Ventures Sdn Bhd Kapt Baharin Baharom berkata feri yang bertolak dari Langkawi ke Kuala Kedah pada pukul 1 tengah hari itu membawa 545 penumpang bersama lapan kru.

“Feri berkenaan terkandas di alur pelayaran Kuala Kedah kira-kira pukul 3 petang. Buat masa ini pihak kami sedang menunggu laporan daripada kapten feri kerana ketika kejadian air laut adalah pada paras 1.7 meter, keadaan masih selamat untuk pelayaran.

“Tinjauan awal mendapati banyak faktor yang boleh menyebabkan feri berkenaan terkandas, antaranya feri tidak mengikut laluan asal atau laluan feri telah dihalang oleh kerja-kerja pergerakan laut ketika itu,” katanya ketika dihubungi Bernama hari ini.

Sementara itu Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Penguasa Kanan Bomba I Mohamadul Ehsan Mohd Zain berkata pihaknya menerima panggilan kecemasan berhubung kejadian itu pada pukul 4.55 petang.

“Pusat Gerakan Operasi menerima panggilan berhubung kes feri terkandas berhampiran Jeti Kuala Kedah dan telah mengarahkan sepasukan anggota dari Balai Bomba dan Penyelamat (BBP) Jalan Raja ke lokasi kejadian.

“Feri yang membawa lebih 500 penumpang dan kru itu tersangkut di beting lumpur akibat air surut. Buat masa ini anggota bomba bersama Jabatan Laut dan nelayan tempatan sedang memantau keadaan dan berjaga-jaga terhadap sebarang kemungkinan,” katanya.

Beliau berkata air pasang semula dijangkakan bermula pada pukul 7 malam dan air pasang penuh pula dijangkakan berlaku pada pukul 11.30 malam nanti. –AlHijrah Online


MALAYSIA BUKAN NEGARA GAGAL, TERIMA PELBAGAI PENGIKTIRAFAN NEGARA LUAR – HISHAMMUDDIN

KUALA LUMPUR: Dakwaan segelintir pihak menyatakan Malaysia negara gagal dipatahkan selepas pelbagai pengiktirafan dan sokongan diterima dari banyak negara luar.

Menteri Kanan Luar Negeri, Datuk Seri Hishammuddin Hussein berkata, Malaysia turut menerima pelbagai sumbangan disalurkan sekutunya sebagai tanda penghargaan kepada negara.

“Jika benar kita negara gagal, saya tidak rasa kita akan diberi pengiktirafan dan penghargaan.

“Buktinya kita boleh lihat pelbagai sumbangan dari negara luar diberikan kepada Malaysia, terutama membabitkan sumbangan vaksin,” katanya selepas menyempurnakan Majlis Penyerahan Sumbangan Perubatan COVID-19 daripada Arab Saudi di Institut Kajian Strategik dan Antarabangsa (ISIS) di sini, hari ini.

Turut hadir dalam majlis penyerahan itu, Menteri Sains, Teknologi dan Inovasi, Khairy Jamaluddin Abu Bakar; Menteri Kesihatan, Datuk Seri Dr Adham Baba; Menteri di Jabatan Perdana Menteri (Tugas-Tugas Khas), Datuk Seri Mohd Redzuan Md Yusof dan Duta Arab Saudi ke Malaysia, Datuk Dr Mahmoud Hussien Saeed Qattan.

Sementara itu, Malaysia menerima 1 juta dos vaksin COVID-19 jenis AstraZeneca dan sejumlah 4.5 juta peralatan perubatan pelbagai jenis yang bernilai RM21.14 juta daripada Arab Saudi.

Bantuan peralatan perubatan itu antaranya pelitup muka, kelengkapan pelindung diri (PPE), bekalan oksigen, katil elektrik.

Jelas Hishammuddin, keprihatinan berterusan Raja Arab Saudi, Raja Salman terhadap Malaysia serta kesungguhan kerajaannya membuktikan tekad Arab Saudi untuk berjuang bersama Malaysia di era pandemik yang serba mencabar.

“Ini bukan kali pertama kerajaan Arab Saudi menghulurkan bantuan COVID-19 kepada Malaysia.

“Arab Saudi adalah antara negara terawal tampil menyalurkan sumbangan iaitu kira-kira lapan juta unit peralatan perubatan kepada Malaysia pada Mei tahun lalu,” katanya.—AlHijrah Online


ABANG ALI MENINGGAL DUNIA

KUALA LUMPUR: Aktivis masyarakat Ali Salimin yang mesra dengan panggilan Abang Ali meninggal dunia hari ini.

Berita itu dikongsi rakan aktivisnya Yusuf Azmi dalam satu hantaran di Facebooknya.

“Saya sekarang dalam perjalanan ke Hospital Muar, Johor bagi menuntut dan mandikan jenazah Allahyarham Ali Bin Salimin

“Saya Yusuf Azmi mohon doa saudara-saudari semua bermurah hati sedekahkan surah Al-Fatihah buat Allahyarham Abang Ali,” katanya dalam hantaran tersebut.

Difahamkan Allahyarham Abang Ali terlibat dalam kemalangan jalan raya di Pagoh, Johor.

Allahyarham sebelum ini aktif dalam menjalankan kerja aktivis bersama Semboyan Malaysia dan Persatuan Pengguna Islam Malaysia (PPIM).  – AlHijrah Online


RFID DI 62 PLAZA TOL, LEBUH RAYA SISTEM TOL TERBUKA

SHAH ALAM: Pelaksanaan kutipan tol menggunakan teknologi Identifikasi Frekuensi Radio (RFID) akan dilaksanakan di 62 plaza tol, lebuh raya sistem tol terbuka bagi kenderaan kelas 1 bermula 1 Januari 2020.

Menteri Kerja Raya, Baru Bian berkata, langkah tersebut menjadikan sistem RFID sebagai salah satu pilihan mod pembayaran terkini secara elektronik yang diperkenalkan di lebuh raya di samping pembayaran secara kad Touch ‘n Go dan Smart Tag.

Beliau berkata, pembayaran tol secara RFID ini dijangka dapat melancarkan aliran trafik di lorong tol memandangkan pengguna tidak perlu lagi berhenti untuk menyentuh kad pada ‘reader’.

Menurutnya, pelaksanaan kutipan tol secara RFID juga adalah langkah awal ke arah pelaksanaan sistem kutipan tol tanpa henti (MLFF) di lebuh raya yang merupakan aspirasi kerajaan ke arah meningkatkan kualiti perkhidmatan bayaran tol pada masa depan.

“Pelbagai faedah juga bakal dinikmati pengguna lebuh raya seperti dapat membuat transaksi bayaran tol dengan lebih mudah dan selesa, tiada kos penyelenggaraan memandangkan pelekat RFD tidak memerlukan bateri, tambah nilai boleh dibuat secara atas talian tanpa perlu ke pusat khidmat pelanggan atau lokasi tambah nilai.

“Pelekat RFID juga ditampal pada kenderaan serta tidak mudah hilang, selain dapat mengurangkan isu operasi sedia ada melibatkan pengguna seperti lewat meletakkan model OBU Smart Tag atau diletakkan secara terbalik dan bateri lemah,” katanya dalam satu kenyataan media hari ini.

Menurutnya, pelaksanaan ujian rintis RFID sudah dilakukan di plaza-plaza tol terpilih di 24 lebuh raya mulai tahun 2018 dan mendapat respon yang positif daripada pengguna.

“Antara plaza tol yang sudah menawarkan sistem kutipan tol secara RFID adalah di Lebuhraya Utara selatan (PLUS) iaitu Plaza Tol Bangunan Sultan Iskandar, Plaza Tol Kempas, Plaza Tol Jitra; Lebuhraya Laluan Kedua Malaysia-Singapura (Linkedua); Lebuhraya Shah Alam (Kesas), Lebuhraya Cheras-Kajang (Grandsaga), Lebuhraya Damansara-Puchong (LDP), Lebuhraya KL-Karak (KLK), Lebuhraya lingkaran Kajang (Silk) dan Lebuhraya Penyuraian Trafik KL Barat (Sprint),” katanya.

Pengguna yang sudah memiliki pelekat RFID dinasihatkan untuk sentiasa memastikan e-wallet mempunyai baki yang mencukupi untuk pembayaran tol sebelum memasuki lebuhraya bagi menikmati perjalanan yang lancar dan selesa. — SINAR HARIAN


SUAMI ISTERI MENGAKU SALAH ANIAYA ANAK LELAKI

JOHOR BAHRU: Sepasang suami isteri mengaku bersalah di Mahkamah Sesyen di sini hari ini atas pertuduhan menganiaya anak lelaki mereka berusia empat tahun hingga menyebabkan kecederaan fizikal, Jumaat lepas.

S. Nagendran, 23, bapa tiri mangsa dan A. Sangeetha, 23, ibu kandung mangsa didakwa bagi mencapai niat bersama telah menganiaya kanak-kanak tersebut yang berada di bawah pemeliharaan mereka dengan cara yang mungkin akan menyebabkan mengalami kecederaan fizikal.

Kedua-dua mereka dituduh melakukan perbuatan itu di Skudai Villa Apartment, Jalan Aman, Taman Skudai Baru di sini, kira-kira 12.30 tengah malam, 28 April lepas mengikut Seksyen 31(1)(a) Akta Kanak-kanak 2001 dan boleh dihukum di bawah seksyen sama dan dibaca bersama Seksyen 34 Kanun Keseksaan.

Jika sabit kesalahan boleh didenda tidak melebihi RM50,000 atau dipenjara sehingga 20 tahun atau kedua-duanya.

Pendakwaan dikendalikan Timbalan Pendakwa Raya Noor Idayu Salim dan Umar Faiz Abdul Kohar, manakala pasangan suami isteri itu tidak diwakili peguam.

Hakim Datuk Ahmad Kamal Arifin Ismail kemudian menetapkan 7 Jun depan untuk mendengar fakta kes dan lantikan peguam sebelum menjatuhkan hukuman.

Mahkamah turut membenarkan kedua-dua tertuduh diikat jamin RM8,000 dengan seorang penjamin bagi setiap seorang dengan syarat tambahan, pasport diserahkan kepada mahkamah dan melaporkan diri setiap sebulan sekali di Balai Polis Mutiara Rini di sini.

Pada Sabtu lepas, Ketua Polis Daerah Iskandar Puteri ACP Rahmat Ariffin dilapor berkata seorang kanak-kanak lelaki berusia empat tahun maut dipercayai menjadi mangsa dera ibu kandung dan bapa tiri.

Ariffin dipetik berkata kanak-kanak tersebut disahkan meninggal dunia sebaik tiba di Wad Kecemasan, Hospital Sultanah Aminah (HSA) di sini, kira-kira 8.20 pagi, Jumaat lepas. — AlHijrah Online


CCTV lokap pantau keselamatan tahanan

KUALA LUMPUR – Sebanyak 756 lokap di seluruh negara akan dilengkapkan dengan kamera televisyen litar tertutup (CCTV) dalam usaha memantau isu keselamatan tahanan sekali gus memantapkan integriti pihak berkuasa.

Menteri di Jabatan Perdana Menteri, Datuk Liew Vui Keong berkata,
pemasangan yang dijangka selesai hujung tahun ini melibatkan kos berjumlah RM73
juta.

“Terdapat 756 lokap diseluruh negara dan membawa implikasi kewangan
yang sangat besar tetapi untuk memastikan keselamatan semua yang berada dalam
lokap di balai ini, maka kerajaan telahpun setuju untuk meluluskan peruntukan
ini,” katanya kepada pemberita selepas melawat Berek Polis Bahagian Briged
Tengah, Pasukan Gerakan Am di Cheras, hari ini.

Menurut beliau lagi, pemasangan CCTV itu juga akan dibuat di lokap
mahkamah bagi tujuan yang sama, namun peruntukan itu berasingan dengan CCTV
lokap.

Dalam perkembangan lain, Vui Keong berkata, kerajaan turut meluluskan peruntukan berjumlah RM100 juta bagi membaik pulih lif di 210 pejabat dan kuarters polis dalam negara.


Dulu hilang ayah, kini kudung kaki

DUA tahun selepas bapanya terbunuh akibat serangan udara yang
dilancarkan regim Bashar al Assad, Muhammed Lamot hampir menerima nasib yang
sama. Tetapi ajalnya belum tiba. Dia terselamat tetapi fizikalnya tidak lagi sama.
Kedua-dua kakinya kudung akibat bom yang digugurkkan di barat daya Idlib.

Muhammed masih bernasib baik kerana masih mempunyai ibu. Tetapi
serangan berterusan sejak April lalu memaksa keluarganya mencari perlindungan
ke tempat lain yang lebih selamat. Selagi berada di Idlib, tiada tempat yang
terkecuali dari serangan tentera regim melainkan menyeberang sempadan ke negara
jiran.

Keadaannya yang cedera dengan status anak yatim, mendapat perhatian
pihak berkuasa Turki untuk mendapat perlindungan di Reyhanli. Dia diberikan
rawatan dan perlindungan di rumah anak yatim.

Penderitaannya mendapat perhatian pelbagai Pertubuhan Bukan Kerajaan
(NGO) seperti Humanitarian Relief Foundation (IHH), the Economic Cooperation
Organization (ECO) dan Alliance of International Doctors (AID) yang berusaha
membantunya untuk kembali pulih meskipun tidak lagi normal seperti kanak-kanak
lain.

Dorongan dan perangsang memberi semangat kepada Muhammed yang kini
berusia lapan tahun. Sumbangan kaki palsu baginya begitu bermakna. Dia kini
berada di Reyhanli, Turki dan ditempatkan di sebuah rumah anak yatim di situ. Selain
mendapat rawatan, Muhammed beransur-ansur pulih dan kini bersemangat untuk
kembali berjalan dengan kaki palsu.

“Saya amat teruja dapat bermain dengan kawan-kawan. Saya merasa bebas
kerana dapat pergi ke sekolah dan lakukan semua benda dengan sendiri,” kata
Muhammed.

Di sebalik kegirangan menerima kaki palsu dan mula belajar berjalan
semula, perjalanan hidupnya masih panjang.

Dalam keadaan yang cacat dan menumpang di negara orang, ia bukan mudah
untuk ditempuhi di hari-hari mendatang.

Ramai lagi kanak-kanak Syria yang senasib dengan Muhammed tetapi masih
terbiar dan terlepas pandang.

Sebenarnya dalam keadaan yang aman makmur, kita kini sedang diuji. Sebesar manakah rasa kemanusiaan yang bertapak dalam diri kita akan derita sahabat seagama kita. Sejauh mana pertolongan kita kepada mereka?

*Artikel Daily Sabah olahan semula oleh Razali Awang (Media Syria Care).

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


SEORANG MAUT, DUA CEDERA KERETA TERBABAS MASUK LONGKANG

KUALA LUMPUR: Seorang maut sementara dua cedera selepas kereta dinaiki terbabas dan terhumban ke dalam longkang di Taman Tangling Indah, Simpang Ampat, Nibong Tebal, awal pagi tadi.

Kejadian berlaku kira-kira jam 4 pagi itu melibatkan tiga mangsa lelaki warga tempatan yang terperangkap dalam kereta jenis Honda City.

Jurucakap Pusat Gerakan Operasi Jabatan Bomba dan Penyelamat Pulau Pinang berkata, pihaknya menerima panggilan berhubung kejadian kira-kira jam 4.06 pagi sebelum mengerahkan anggotanya ke lokasi kejadian.

“Kemalangan membabitkan sebuah kenderaan yang terbabas dan terjatuh ke dalam longkang. Terdapat tiga mangsa iaitu seorang di tempat pemandu manakala dua lagi di tempat penumpang bahagian depan dan belakang.

“Dua mangsa (penumpang) berjaya keluar menyelamatkan diri manakala seorang lagi (pemandu) tersepit dalam kenderaan itu,” katanya dalam kenyataan, di sini, hari ini.

Katanya, mangsa tersepit bagaimanapun disahkan meninggal dunia selepas berjaya dikeluarkan dari kenderaan itu.

“Dua orang mangsa yang mengalami cedera ringan telah dihantar ke Hospital Seberang Jaya untuk mendapatkan rawatan manakala mangsa yang maut diserahkan kepada pihak polis untuk tindakan lanjut,” katanya.

Operasi ditamatkan sepenuhnya pada jam 5.47 pagi.–AlHijrah Online


Tinggalkan bayi dalam mangkuk tandas kerana panik

GOMBAK – Polis sudah mengambil keterangan ibu kepada bayi lelaki yang
 ditemui dibuang di dalam mangkuk tandas sebuah hospital, Ahad lalu.

Ketua Polis Daerah Gombak, Asisten Komisioner Samsor Maarof berkata,
hasil soal siasat awal, suspek wanita berusia 20 tahun itu mendakwa dia
panik sehingga terpaksa meninggalkan anak yang baru dilahirkan di situ.

Menurutnya,  pada mulanya suspek memberitahu dia ke hospital berkenaan untuk  mendapatkan rawatan kerana sakit perut, namun ketika menunggu giliran perutnya berasa senak seperti ingin membuang air besar.

“Suspek terus ke tandas dan ketika meneran dia terasa seperti ada
sesuatu keluar dan mendapati ia adalah bayi. Bayi itu keluar bersama
tali pusat dan terus masuk ke dalam mangkuk tandas berkenaan.

“Suspek
 yang takut dan panik terus keluar dari tandas dan meninggalkan bayinya
di situ,” katanya dalam satu kenyataan media, hari ini.

Samsor
berkata, selepas suspek beredar, terdapat seorang saksi yang menemui
bayi terbabit dan memaklumkan kepada pengawal keselamatan hospital.

“Siasatan
 lanjut ke atas suspek, dia mengaku pernah melakukan hubungan intim
dengan teman lelakinya sebelum ini dan pada awalnya tidak menyedari
dirinya hamil.

“Bagaimanapun, pada Disember lalu, dia mengesyaki
dirinya mengandung selepas tidak datang haid sejak beberapa bulan
sebelum itu. Suspek turut merahsiakan perkara itu kerana tidak mahu
diketahui sesiapa,” katanya.

Samsor berkata, pihaknya sedang
melengkapkan kertas siasatan sebelum kes itu dirujuk kepada Timbalan
Pendakwa Raya dalam masa terdekat.

Terdahulu, bayi malang itu
ditemui di dalam mangkuk tandas wanita di hospital berkenaan sebelum
diselamatkan oleh orang awam yang menemuinya.

Bayi itu dilaporkan stabil dan kes disiasat mengikut Seksyen 317 Kanun Keseksaan kerana menyembunyikan kelahiran. – SINAR ONLINE


NEGERI SEMBILAN MINTA JHEAINS, JABATAN MUFTI NEGERI SEDIA SOP AKTIVITI AGAMA BULAN RAMADAN

KUALA LUMPUR: Kurang 40 hari menjelang bulan Ramadan, kerajaan Negeri Sembilan telah meminta Jabatan Hal Ehwal Agama Islam Negeri Sembilan (JHEAINS) dan Jabatan Mufti Negeri Sembilan untuk menyediakan prosedur operasi standard (SOP) aktiviti keagamaan sempena bulan penuh keberkatan itu.

Menteri Besar Negeri Sembilan, Datuk Seri Aminuddin Harun berkata, beliau yakin kebenaran aktiviti keagamaan ketika bulan Ramadan amat diharapkan umat Islam di negeri itu.

“Ia khususnya berhubung solat tarawih, majlis berbuka puasa dan moreh.

“Saya telah minta untuk dibuat SOP yang menyeluruh supaya kita dapat menyampaikan kepada masyarakat berhubung persediaan kita menghadapi Ramadan yang semakin hampir,” katanya memetik laporan Sinar Harian.

Negeri Sembilan ketika ini dikuatkuasakan Perintah Kawalan Pergerakan Bersyarat (PKPB).

Solat Jumaat dan solat Jemaah di negeri itu ketika ini dibenarkan mengikut kapasiti masjid atau surau mengikut SOP yang ditetapkan. — AlHijrah Online


KENYATAAN TULAR LARANGAN LAUNGAN AZAN GUNA PEMBESAR SUARA BUKAN DI MALAYSIA

KUALA LUMPUR: Polis Diraja Malaysia (PDRM) mengesahkan bahawa kenyataan yang tular di media sosial baru-baru ini berhubung larangan laungan azan menggunakan pembesar suara bukan dikeluarkan di Malaysia sebaliknya berlaku di Pune, India.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata arahan itu dibuat oleh Presiden Maharashtra Navnirman Sena iaitu Raj Thackeray dan dilaporkan dalam sebuah portal The New Indian Express pada 17 April lepas.

Beliau berkata Raj juga turut mengarahkan agar membuang semua pembesar suara dari masjid sebelum 3 Mei ini dan mengumandangkan ‘Hanuman Chalisa’ (puisi untuk dewa) di hadapan masjid jika arahan itu gagal dipatuhi.

“Selain itu, PDRM juga sedang menjalankan siasatan terhadap pemilik akaun TikTok dikenali sebagai ‘Syierabahari_‘ yang dilihat mengulas isu berkenaan secara provokasi dan berkemungkinan boleh menggugat ketenteraman serta keharmonian kaum di negara ini,” katanya dalam kenyataan hari ini.

Beliau berkata siasatan dijalankan mengikut peruntukan Seksyen 505 (c) Kanun Keseksaan kerana mengeluarkan kenyataan dengan niat mengapikan mana-mana golongan atau kaum dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Abd Jalil berkata siasatan masih diteruskan dan PDRM menasihatkan orang ramai agar tidak membuat sebarang spekulasi yang boleh menjejaskan siasatan.

“PDRM turut menasihatkan orang ramai agar cakna dan prihatin terhadap isu-isu yang menyentuh sensitiviti agama dan kaum.

“Tindakan tegas tanpa kompromi bakal diambil terhadap mana-mana individu yang sengaja menggugat ketenteraman serta keselamatan awam,” katanya.

Sebelum ini tular di media sosial, seorang lelaki dikenali sebagai Raj Thackeray dalam laporan sebuah portal mengarahkan agar membuang semua pembesar suara dari masjid sebelum 3 Mei ini dan mengumandangkan ‘Hanuman Chalisa’ (puisi untuk dewa) di hadapan masjid jika arahan itu gagal dipatuhi. – AlHijrah Online


PENGUMUMAN HARIAN PENGUATKUASAAN, SOP PKP DISERAHKAN MENTERI LUAR NEGERI – TPM ISMAIL

PUTRAJAYA: Pengumuman harian berkaitan aktiviti penguatkuasaan serta prosedur operasi standard (SOP) Perintah Kawalan Pergerakan (PKP) akan diteruskan Menteri Kanan Luar Negeri (Keselamatan) Datuk Seri Hishammuddin Hussein, bermula esok 27 Julai.

Timbalan Perdana Menteri Datuk Seri Ismail Sabri Yaakob berkata, Hishammuddin yang merupakan Menteri Kluster Keselamatan yang baharu akan mengambil alih tugasnya berkenaan dengan COVID-19.

“Sejak 20 Mac 2020, saya memikul tanggungjawab sebagai Menteri Kanan Pertahanan (Keselamatan) dan semua kenyataan media harian berkaitan Task Force Operasi Pematuhan dan penguatkuasaan undang-undang di bawah Akta 342 di seluruh negara bagi mengawal penularan wabak COVID-19 telah dikeluarkan oleh saya setiap hari sepanjang 1 tahun, 4 bulan dan 6 hari.

“Maka Hishamuddin sebagai Menteri Kluster Keselamatan yang baharu akan mengambil alih tugas yang saya laksanakan sebelum ini berkenaan dengan COVID-19,” jelasnya dalam kenyataan, hari ini.

Ismail merakamkan ucapan penghargaan kepada semua yang terlibat dalam penglibatan beliau antaranya anggota pentadbiran, kementerian-kementerian terlibat, agensi, frontlinersserta rakyat Malaysia yang mahukan negara bebas dari COVID-19.

“Terima kasih juga kepada sahabat-sahabat media yang sentiasa melaporkan perkembangan dari masa ke masa,” katanya.—AlHijrah Online


KEDAI GUNTING RAMBUT DIBENAR BEROPERASI BERMULA 10 JUN

KUALA LUMPUR: Perkhidmatan gunting rambut, dandanan dan kecantikan dibenar beroperasi mulai 10 Jun ini dengan pematuhan Prosedur Operasi Standard (SOP) ketat.

Menteri Kanan (Kluster Keselamatan), Datuk Seri Ismail Sabri Yaakob berkata, kerajaan memutuskan perkara itu selepas mengambil kira sumbangan sektor terbabit kepada Keluaran Dalam Negara Kasar (KDNK) negara yang berjumlah RM13.5 bilion setahun.

“Sektor ini juga melibatkan 74,500 tenaga kerja dari 16,728 perniagaan yang berdaftar. Antara aktiviti yang dibenarkan termasuk gunting rambut asas, cuci rambut asas, cukur jambang dan misai, solekan dan rawatan rambut, manicure dan pedicure (merias dan merawat kuku) serta cucian dan rawatan muka,” katanya pada sidang media harian Perintah Kawalan Pergerakan Bersyarat (PKPB) yang siarkan stesen TV tempatan dari Putrajaya hari ini.

Beliau berkata bagi golongan yang berisiko iaitu individu berusia 60 tahun ke atas, proses guntingan adalah diwajibkan dilakukan melalui temu janji dan tanpa kehadiran pengunjung daripada kumpulan umur lain.

Katanya, kanak-kanak di bawah umur 12 tahun pula, ibu bapa dibenarkan hadir sama tapi perlulah mematuhi pemakaian alat pelindung diri seperti pelitup muka dan apron pakai buang.

“SOP yang perlu dipatuhi termasuklah pemakaian pelindung muka dan apron pakai buang oleh pekerja, pemakaian satu set sarung tangan bagi setiap pelanggan dan jarak antara kerusi tukang gunting perlulah sekurang-kurangnya dua meter,” katanya.

Beliau turut meminta pengusaha menyediakan apron pakai buang berbeza untuk setiap pelanggan dan tidak boleh menggunakan tuala yang dikongsi. — AlHijrah Online


GAMBAR TULAR: MB SELANGOR, ISTERI MOHON MAAF

SHAH ALAM: Menyedari tindakannya mengundang rasa kurang senang pelbagai pihak khususnya warganet, isteri Menteri Besar Selangor, Datin Seri Masdiana Muhamad tampil memohon maaf di atas kekhilafannya.

Permohonan maaf itu susulan beberapa keping gambar dan posting di laman Instagram-nya yang dilihat mengundang salah tafsir orang ramai, terutama gambar lori tangki air milik Air Selangor di kediaman rasmi Menteri Besar Selangor, dan gambar mandi manda di kolam renang.

Masdiana bagaimanapun menafikan kehadiran lori tangki air berkenaan adalah bagi mengisi kolam renang untuk keluarganya bermandi manda.

Permohonan maaf Masdiana dibuat di laman Facebooknya semalam.

“Assalamualaikum dan salam sejahtera…Saya menyedari kekhilafan di pihak saya memuat naik gambar tersebut yang menimbulkan banyak tafsiran.

“Saya memohon maaf sekiranya tindakan tersebut mendatangkan sebarang bentuk salah tafsir dan mengguris perasaan mana-mana pihak.”

Jelas Masdiana, beliau sebenarnya ingin menyampaikan rasa terima kasih kepada petugas barisan hadapan Air Selangor yang bertungkus lumus sejak beberapa hari lepas, dan bukannya niat untuk bermegah-megah.

Malah gambar yang dimuatnaiknya juga, jelas Masdiana sebagai menterjemah rasa bersyukur dengan kehadiran lori tangki Air Selangor selepas seharian menunggu.

Menurutnya, beliau akan bersama petugas barisan hadapan Air Selangor untuk membantu penduduk di kawasan yang belum menerima bekalan air terutama golongan ibu dan warga emas.

Sementara itu, Menteri Besar, Datuk Seri Amirudin Shari siang tadi turut membuat permohonan maaf kepada semua, susulan gambar-gambar yang tular berkenaan.

“Beliau (Masdiana) hanya nak sampaikan rasa gembira terhadap bantuan air yang diberikan Air Selangor setelah seharian menunggu bantuan datang.”

Amirudin ditemui selepas program Dialog Belanjawan Negeri Selangor 2021 di Pusat Perdagangan Setia City, Shah Alam. – AlHijrah Online / Faez Baderolhesam


MKN BELUM BENARKAN PERKHIDMATAN ‘PARK-AND-DINE’

KUALA LUMPUR: Perkhidmatan ‘park-and-dine’ dalam kenderaan yang dikatakan inisiatif pengusaha makanan berniaga dalam tempoh Perintah Kawalan Pergerakan (PKP) adalah tidak dibenarkan.

Kementerian Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, Majlis Keselamatan Negara (MKN) belum mengeluarkan sebarang prosedur operasi standard (SOP) yang membenarkan premis makanan menyediakan perkhidmatan tersebut.

“Jadi setakat ini selagi belum ada keputusan atau SOP baharu tentang ini (sediakan perkhidmatan ‘dine-in’ di dalam kenderaan) memang tidak bolehlah buat masa sekarang,” katanya pada sidang akhbar Pengumuman (SHMMP) Pesta Kaamatan dan Hari Gawai 2021 secara maya, hari ini.

Sebelum ini, tular di media sosial mengenai inisiatif baharu ‘park-and-dine’ susulan larangan perkhidmatan makan di restoran kerana pelaksanaan PKP yang ketat. — AlHijrah Online


IRAN SELAR AS KERANA BUNUH KOMANDER TERTINGGI TENTERA ELITNYA, QASEM SOLEIMANI

ANKARA: Menteri Luar Iran Mohammad Javad Zarif memberikan reaksi yang keras terhadap pembunuhan Qasem Soleimani, komander tentera elit Kor Pengawal Revolusi Iran dalam satu serangan udara dron yang dilancarkan Amerika Syarikat (AS) di Iraq, lapor agensi berita Turki Anadolu.

“Tindakan keganasan antarabangsa yang dilakukan AS dengan menyasar dan membunuh Jeneral Soleimani – yang merupakan pasukan tentera paling efektif dalam memerangi Daesh, Al Nusrah, Al Qaeda dan sebagainya – adalah amat berbahaya dan merupakan kebodohan yang melampau. AS kini bertanggungjawab terhadap semua kesan akibat tindak laku liarnya yang bertindak seperti penyangak,” tulis Zarif di Twitter.

Sementara itu, Mohsen Rezaee, bekas komander Pengawal Revolusi, juga menulis di Twitter bahawa Iran akan “membalas dendam terhadap AS.”

Serangan berhampiran Lapangan Terbang Antarabangsa Baghdad itu turut mengorbankan Abu Mahdi al-Muhandis, naib presiden kumpulan Hashed al-Shaabi atau Unit Mobilisasi Popular (PMU).

Serangan itu berlaku susukan ketegangan antara Iran dan AS selepas beribu-ribu rakyat Iraq menyerbu pekarangan Kedutaan AS pada Selasa bagi membantah serangan udara di Iraq dan Syria Ahad lepas yang menyebabkan sekurang-kurangnya 25 milita Kataib Hezbollah terbunuh.

Serangan udara itu adalah sebagai tindak balas terhadap serangan roket pada Jumaat ke atas sebuah pangkalan tentera AS di Kirkuk dan didakwa dilakukan oleh Kataib Hezbollah, yang merupakan sebahagian daripada kumpulan Hashed al-Shaabi.

Serangan itu telah menyebabkan seorang kontraktor AS maut manakala empat anggota tentera cedera.

Soleimani adalah komander yang sudah lama berkhidmat dalam Pasukan Tentera Quds, yang dilabel sebagai kumpulan pengganas di AS sejak 2007.

Kumpulan itu dianggarkan mempunyai 20,000 ahli.

Sejurus selepas kedua-dua pemimpin tentera Iran dilaporkan terbunuh, Presiden Donald Trump telah memuat naik bendera AS di Twitter tanpa komen.

Pentagon, yang mendakwa Soleimani merancang untuk melakukan serangan ke atas diplomat serta tentera AS di Iraq dan rantau itu, berkata pemimpin tersebut bertanggungjawab atas kematian beratus-ratus rakyat Amerika dan anggota tentera gabungan. — BERNAMA


PASUKAN PEMATUHAN DIGERAKKAN SUSULAN KESESAKAN PPV HOTEL GRAND SEASON

DANG WANGI: Polis telah mengambil tindakan segera dengan mengarahkan pasukan pematuhan ke Pusat Pemberian Vaksin (PPV) Hotel Grand Season, Kuala Lumpur bagi mengawal kesesakan di lokasi tersebut hari ini.

Ketua Polis Daerah Dang Wangi, ACP Noor Dellhan Yahaya berkata, pasukan pematuhan yang diarahkan berjaya mengawal keadaan di PPV tersebut sehingga program vaksinasi selesai.

“Sebuah video viral berdurasi selama 7 minit 15 saat yang menunjukkan kesesakan orang ramai di PPV Hotel Grand Season, Kuala Lumpur.

“Hebahan telah dibuat kepada orang ramai yang hadir supaya membuat penjarakan sosial dan memakai pelitup muka sebagaimana prosedur operasi standard (SOP) yang telah ditetapkan oleh Majlis Keselamatan Negara (MKN),” dalam kenyataannya, hari ini.

Pihaknya memohon kerjasama orang ramai untuk mematuhi SOP yang telah ditetapkan.

Orang ramai yang mempunyai maklumat berkaitan perlanggaran SOP, hubungi IPD Dang Wangi di 03-26002222 atau hotline Polis Kuala Lumpur di talian 03-21159999 atau mana-mana balai polis berhampiran.

Sebelum ini, tular di media sosial sebuah video memaparkan ramai orang sedang beratur untuk menerima vaksinasi tetapi tidak mematuhi SOP dengan tiada penjarakan sosial.—AlHijrah Online


CABARAN MEDIA ISLAM DALAM ERA ISLAMOFOBIA

Sidang Kemuncak Kuala Lumpur 2019 di ibu kota yang menghimpunkan lebih 400 pemimpin dan perwakilan negara-negara Islam membincang, membedah isu-isu kritikal, di samping menilai tahap solidariti dalam kalangan negara-negara Islam mengharungi pelbagai cabaran ekonomi, politik dan sosial yang membelenggu umat Islam hari ini.

Dalam hal ini, kita dapat melihat bagaimana agenda barat mengukuhkan kempen Islamofobia yang menabur nilai prejudis terhadap Islam menerusi kandungan media yang mengecam sebilangan negara-negara Islam kononnya bersekongkol dengan agenda keganasan.

Pada hari ini, kita dapat memerhatikan bahawa terdapat ketidakseimbangan jumlah liputan media yang disebabkan oleh lambakan saluran-saluran media asing barat yang mendukung sentimen Islamofobia meresap ke dalam pemikiran masyarakat dunia.

Sentimen anti-Islam ini diperhebatkan apabila banyak kandungan maklumat dan kandungan media penyiaran menyelitkan sentimen-sentimen negatif  untuk memesongkan akidah, pemikiran dan persepsi masyarakat dunia terhadap Islam berbanding usaha untuk mengembalikan fakta peranan Islam dan kedudukan masyarakat Islam yang realti.

Contohnya, insiden keganasan di Christchurch dilabelkan media-media asing sebagai ancaman kepada pengaruh Islam yang kuat di New Zealand dan memberi amaran kepada negara-negara eropah untuk menumpaskan dakwah Islamisasi di benua tersebut.

Kelancangan media barat melancarkan kempen Islamofobia juga dikatakan untuk  mengalih perhatian rakyat terhadap masalah-masalah politik dan sosioekonomi yang berlaku ke atas negara-negara barat, khusunya berdepan dengan masalah perdagangan Amerika-China, penguasaan Asia Barat ke atas harga minyak mentah dan isu persempadanan Palestin-Israel.

Tidak cukup dengan itu, media barat mempromosikan budaya songsang LGBT yang cuba untuk memesongkan akibah umat Islam untuk menyokong dasar liberalisasi yang mengancam amalan Islam dalam kalangan umat Islam hari ini.

Hal ini haruslah ditangani dengan pragmatik dan bijaksana oleh pengamal media Islam menerusi kaedah:

•    Memperbanyakkan kandungan-kandungan media yang dapat menangkis ancaman-ancaman Islamofobia secara agresif dengan memaparkan lebih banyak nilai-nilai murni dalam Islam menerusi portal-portal, penerbitan dan rangkaian media penyiaran Islam;

•    Mewujudkan penyatuan dan kerjasama strategik dalam kalangan rangkaian media Islam menerusi program-program maklumat dan penyiaran yang boleh menyuburkan dakwah Islamiah yang komprehensif untuk memastikan bahawa ancaman Islamofobia media barat tidak dapat menembusi pemikiran masyarakat dunia. Hal ini boleh dilaksanakan dengan menyerapkan pemahaman positif mengenai Islam menerusi pendidikan literasi media yang menggunakan pendekatan yang mudah difahami serta  menganjurkan rangkaian dialog-dialog pemikiran Islam di arena antarabangsa;

•    Konsep dasar “Rahmatan Lil Alamin” yang diperkenalkan oleh Kerajaan boleh dijadikan teras pendidikan dakwah Islam yang dicontohi kepada umat Islam dan masyarakat Malaysia dan antarabangsa. Dasar ini seharusnya diterjemahkan menerusi kepelbagaian maklumat dalam portal atau rangkaian media penyiaran di negara ini menerusi suatu pendekatan penyampaian mesej yang mudah difahami oleh masyarakat di negara ini. Dalam erti kata lain, media di negara ini haruslah berusaha untuk menerapkan konsep Rahmatan Lil Alamin dalam setiap penayangan kandungan media supaya ia dapat diterap dan dihayati dalam kalangan rakyat Malaysia, sejajar dengan prinsip yang termaktub dalam Perkara 3(1) Perlembagaan Persekutuan yang meletakkan Agama Islam sebagai agama rasmi negara ini;

•    Penglibatan dan penguatkuasaan kerajaan seperti Kementerian Komunikasi dan Multimedia, KDN dan JAKIM secara komprehensif dalam mengawal penyebaran kandungan-kandungan media yang berunsur Islamofobia ini haruslah dikendalikan dengan berkesan. Terdapat kes yang dilakukan sesetengah media dengan terbuka untuk membahaskan  polemik di sebalik pertikaian hukum Islam dan mengajak rakyat bertoleransi dalam hal ini. Keterlibatan pihak yang tidak bertanggungjawab yang didalangi kepentingan tertentu dengan memperbesarkan isu-isu agama akan mendorong kepada penerapan persepsi negatif Islam dalam kalangan masyarakat di negara ini;

•    Penapisan maklumat berteraskan konsep Islam dan menyanggah pemikiran terpesong media barat terhadap Islam harus dikuatkuasakan dalam kalangan pengamal-pengamal rangkaian media di negara ini. Suatu mekanisme penapisan maklumat berteraskan “self-regulation” dalam kalangan para pengamal media di negara ini juga harus menekankan pengawalan penyebaran sentimen anti-Islam dipaparkan dalam media Internet, mahupun rangkaian media penyiaran seperti HBO, MAX (Cinemax), STAR Movies, Netflix dan sebagainya. Tidak terkecuali rangkaian aplikasi Internet Games yang popular dalam kalangan anak-anak muda hari ini. Masyarakat seharusnya dididik untuk tidak terpengaruh dengan ancaman berita-berita palsu atau kandungan-kandungan yang boleh memesongkan imej Islam dipropagandakan oleh rangkaian media barat.

Pada masa yang sama, media diingatkan bahawa peranan penyebaran maklumat adalah tanggungjawab bersama yang harus dipikul dan diawasi oleh masyarakat. Dengan kaedah sedemikian, media dan masyarakat akan saling memastikan bahawa peranan memelihara pendedahan amalan agama Islam itu dipraktikkan dengan jujur dan berdedikasi.

Dalam konteks global, penularan dakyah media Islamophia tidak dapat dilaksanakan sekiranya tiada suatu kesepakatan dalam kalangan semua Negara Islam untuk bersungguh-sungguh menyelesaikan konflik ini dengan menyemarakkan lebih banyak kandungan peranan Islam dengan kaedah pragmatik, bijaksana dan tidak terpengaruh dengan sentimen yang boleh menimbulkan kebencian agama dan etnik.

Fungsi media Islam seharusnya berfokuskan kepada kefahaman dan penyebaran mesej Islam yang berkesan kepada masyarakat dunia supaya imej dan reputasi peranan Islam terpelihara dan disanjung tinggi. — AlHijrah Online


BUNUH PEMANDU GRAB, DUA WARGA ASING DIHUKUM GANTUNG

SHAH ALAM: Mahkamah Tinggi di sini hari ini menjatuhkan hukuman gantung sampai mati terhadap dua warga asing selepas didapati bersalah membunuh seorang pemandu Grab warga tempatan lima tahun lalu.

Hakim Nurulhuda Nur’aini Mohamad Nor menjatuhkan hukuman itu ke atas warga Myanmar Sua Lay, 38, dan warga India Gurpreet Singh, 28, selepas pihak pembelaan gagal menimbulkan keraguan munasabah di akhir kes pembelaan.

Nurulhuda dalam penghakiman memaklumkan tiada pembelaan yang timbul dan berbangkit berhubung kejadian pembunuhan pemandu perkhidmatan p-hailing itu.

Katanya hujahan kedua-dua tertuduh yang dimaklumkan kepada mahkamah bahawa mereka tidak memahami bahasa Melayu juga tidak boleh diterima kerana tertuduh mampu memberikan arahan kepada mangsa untuk berhenti awal dari tempat asal yang dituju oleh mereka.

Selain itu, Nurulhuda berkata kedua-dua tertuduh mampu untuk memandu arah kepada penemuan kunci kereta jenis Perodua Myvi milik mangsa (ketika proses siasatan polis).

“Mangsa dijerut dan ada kecederaan pada leher. Selain itu ada penemuan ujian asid deoksiribonukleik (DNA) kedua-dua tertuduh pada tali pinggang keledar bahagian pemandu.

“Walaupun ia tidak dikatakan (pembunuhan) zalim, tetapi fakta mayat (mangsa) ditinggal begitu sahaja dalam kereta. Ini menunjukkan tertuduh tiada mempunyai perasaan belas kasihan terhadap si mati. Atas alasan itu, saya bersetuju hujahan pihak pendakwaan dan (menjatuhi) hukuman gantung sampai mati kepada tertuduh,” katanya.

Sua Lay dan Gurpreet sebelum ini didakwa di Mahkamah Majistret Selayang pada 16 Julai 2018 atas pertuduhan membunuh seorang pemandu Grab, pada 21 Jun tahun yang sama.

Tertuduh, masing-masing bekerja sebagai pembantu kedai sayur dan kelindan lori didakwa dengan niat bersama-sama membunuh pemandu Grab, Aiman Nosri, 27, di tempat letak kereta, di lorong belakang Blok C di Taman Selayang Makmur, Selayang Baru, Batu Caves, pada 10.08 malam, 21 Jun 2018.

Mereka dituduh mengikut Seksyen 302 Kanun Keseksaan dan dibaca bersama Seksyen 34 kanun sama yang memperuntukkan hukuman mati mandatori, jika sabit kesalahan.

Terdahulu, kedua-dua tertuduh diwakili peguam Siti Anis Che Ab Wahab dan Muhamad Amirul Jamaluddin memohon agar anak guam mereka dikenakan hukuman penjara 30 tahun dan 12 sebatan berdasarkan peruntukan baharu dalam Seksyen 302 Kanun Keseksaan sama ada dijatuhi hukuman gantung sampai mati atau penjara berserta sebatan.

Muhamad Amirul berkata walaupun ada kehilangan nyawa, namun melihat pada keterangan mahkamah tidak ada bukti langsung kedua-dua tertuduh membunuh mangsa serta mahkamah jarang meletakkan sesuatu hukuman ke tahap yang maksimum kecuali ia melibatkan penjenayah tegar.

Bagaimanapun, Timbalan Pendakwa Raya Mohammed Heikal Ismail dalam hujahannya berkata hukuman mestilah melambangkan kepentingan awam dan bertujuan mencegah selain menjadi isyarat berkesan kepada orang awam berkenaan seriusnya kesalahan membunuh.

“Kesalahan membunuh adalah satu kes yang amat serius. Dalam kes ini, tertuduh telah melakukan satu kesalahan jenayah keji. Justeru, hukuman gantung dianggap setimpal kepada mereka selepas didapati bersalah,” katanya.–AlHijrah Online


LELAKI CEMAS DIKEJAR BIAWAK 60 KILOGRAM

KUALA TERENGGANU: Seorang lelaki berdepan detik cemas apabila dikejar seekor biawak besar dianggarkan seberat 60 kilogram.

Kejadian itu berlaku di belakang rumahnya yang terletak di Kampung Wakaf Tembesu, Kuala Terengganu.

Lelaki berkenaan sebelum itu sedang menjemur pakaian di belakang kediamannya sebelum ternampak kelibat reptilia itu.

Dia bagaimanapun berjaya menyelamatkan diri sebelum menghubungi pihak Angkatan Pertahanan Awam Malaysia (APM) Terengganu.

Sebelum ini, haiwan tersebut sering dilihat berkeliaran berhampiran rumahnya untuk mencari makanan, dan perkara itu membimbangkannya kerana dia mempunyai anak kecil.

Sementara itu, pihak APM bersama empat anggota dari Ibu Pejabat APM Kuala Terengganu/Kuala Nerus bergegas ke lokasi setelah menerima panggilan kecemasan.

“Beratnya (biawak) dalam anggaran 60 kilogram. Masa kita nak tangkap tu dia bertindak agak agresif sehingga menyukarkan kita untuk menangkapnya. Mengambil masa lebih kurang 10 ke 15 minitlah nak tangkap dia..”

Mohd Sharolsam dalam pada itu turut menasihati orang ramai agar membuang sampah di dalam tong yang tertutup rapat memandangkan haiwan seperti biawak akan mecari makanan di tempat yang terdedah.

Biawak yang ditangkap itu dibawa ke balai APM dan akan diserahkan kepada Jabatan Perlindungan Hidupan Liar dan Taman Negara (PERHILITAN) Terengganu untuk tindakan lanjut.

Setakat September tahun ini, APM Terengganu telah menangkap lebih 50 ekor biawak pelbagai saiz di sekitar daerah Kuala Terengganu dan Kuala Nerus. – AlHijrah Online / Kamalruddin Taib / Ardi Herman Mohd Mardzi


PM MUHYIDDIN ZAHIR KESYUKURAN SEJURUS TIBA DI KEDIAMANNYA

KUALA LUMPUR: Perdana Menteri Tan Sri Muhyiddin Yassin hari ini menzahirkan kesyukuran kepada Allah SWT dan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah atas pelantikannya sebagai Perdana Menteri Kelapan Malaysia.

“I would just say thanks to Allah and YDPA (Yang Di Pertuan Agong) for the appointment. I will issue a special statement in a next few hours,” itu ucapan pertama beliau selepas pelantikannya sejurus tiba di kediamannya di Bukit Damansara di sini kira-kira 12.15 tengah hari.

Ketibaan Muhyiddin yang diiringi isteri Puan Sri Noorainee Abdul Rahman disambut dengan sorakan dan tepukan gemuruh para penyokongnya yang menunggu seawal 7.00 pagi.

Sejurus tiba, Muhyiddin disambut dan dipeluk oleh Ahli Majlis Tertinggi Bersatu Datuk Seri Redzuan Md Yusof disusuli dengan bacaan doa kesyukuran atas pelantikannya sebagai perdana menteri.

Muhyiddin, yang juga Anggota Parlimen Pagoh, mengangkat sumpah jawatan sebagai Perdana Menteri kelapan di hadapan Yang di-Pertuan Agong di Istana Negara pada 10.33 pagi ini.

Al-Sultan Abdullah memberi perkenan pelantikan itu selaras dengan Perkara 40(2)(a) dan Perkara 43(2)(a) Perlembagaan Persekutuan.

Tun Dr Mahathir Mohamad dilantik sebagai Perdana Menteri Interim setelah meletakkan jawatan sebagai Perdana Menteri ketujuh pada 24 Feb lepas. — BERNAMA


POLIS SIASAT DAKWAAN CALON PN CERAMAH BERUNSUR FITNAH

IPOH: Polis Perak membuka kertas siasatan berhubung dakwaan calon Perikatan Nasional (PN) di Dewan Undangan Negeri Gunung Semanggol Razman Zakaria menyampaikan ceramah berunsur fitnah dan berniat jahat terhadap Pakatan Harapan (PH).

Ketua Polis Perak Datuk Mohd Yusri Hassan Basri berkata siasatan dijalankan mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

“Laporan polis dibuat oleh seorang lelaki berumur 32 tahun berkaitan rakaman yang tular sejak Ahad lepas mengenai calon N11 PN ketika berceramah didapati mengandungi unsur fitnah dan berniat jahat serta ditujukan kepada kepimpinan PH,” katanya dalam kenyataan hari ini.

Beliau berkata polis menasihatkan semua penyokong parti supaya mematuhi semua undang-undang dan peraturan yang berkuatkuasa serta memberi kerjasama penuh kepada pihak berkuasa sepanjang tempoh Pilihan Raya Umum ke-15 berlangsung terutamanya ketika berkempen.

Baru-baru ini, tular rakaman video menunjukkan Razman yang juga Pesuruhjaya PAS Perak berceramah menggunakan mikrofon di kawasan pasar awam dan membuat beberapa dakwaan mengenai PH.

Dalam pada itu, Mohd Yusri berkata sebanyak lima laporan polis harian diterima sejak semalam berkaitan PRU dan hanya satu kertas siasatan dibuka setakat ini.

Katanya polis meluluskan permohonan permit 123 ceramah di seluruh negeri manakala 19 ceramah diadakan tanpa permit.–AlHijrah Online


AS SUMBANG SATU JUTA DOS VAKSIN PFIZER KEPADA MALAYSIA

PUTRAJAYA: Amerika Syarikat (AS) akan menyumbang satu juta dos vaksin COVID-19 jenis Pfizer kepada Malaysia, esok.

Menteri Luar, Datuk Seri Hishammuddin Hussein berkata, sumbangan tersebut dapat meningkatkan proses vaksinasi kepada rakyat Malaysia dalam Program Imunisasi COVID-19 Kebangsaan (PICK).

“Selain vaksin, Amerika Syarikat melalui kedutaannya di Kuala Lumpur turut telah menghulurkan pelbagai bentuk bantuan dan sumbangan kepada Malaysia sejak pandemik melanda tahun lalu.

“Ini termasuklah kelengkapan perubatan, pakaian pelindung diri (PPE) dan alatan teknologi komunikasi dan maklumat (ICT) dengan nilai sebanyak USD 250,000 (RM1.04juta),” katanya.

Beliau mewakili kerajaan Malaysia menghargai serta berterima kasih kepada rakan sejawatnya, Antony Blinken serta kerajaan AS atas sumbangan vaksin COVID-19 tersebut.

“Malaysia amat menghargai sokongan Amerika Syarikat setakat ini dan berharap hubungan yang erat serta mesra antara kedua-dua negara akan terus diperkukuhkan demi manfaat bersama,” katanya.–AlHijrah Online


PINDAH 62 EKOR KAMBING TANPA KEBENARAN, PEMANDU LORI DIDENDA RM10,000

BANDAR PERMAISURI: Seorang pemandu lori didenda RM10,000 oleh Mahkamah Majistret Setiu di sini hari ini setelah mengaku bersalah memindahkan 62 ekor kambing disyaki dari Thailand bernilai RM28,470 tanpa kebenaran pada tahun lepas.

Abli Abdullah, 46, membuat pengakuan itu di hadapan Majistret Ainis Abu Hassan Shaari yang turut memerintahkan 62 ekor kambing tersebut dilucutkan hak dan wang hasil jualan ternakan menjadi hasil kerajaan.

Lelaki itu didakwa memindahkan kesemua kambing berkenaan menggunakan lori jenis Hino tanpa kebenaran bertulis daripada Pengarah Perkhidmatan Veterinar Negeri Terengganu atau mana-mana pihak berkuasa veterinar, kira-kira 11.15 malam di tepi jalan Kota Bharu-Kuala Terengganu pada 13 Okt 2022.

Dia didakwa melakukan kesalahan itu mengikut Perenggan i (b) Perintah Menteri Besar bagi Kawalan Penyakit Kuku Dan Mulut Dan Hawar Berdarah bagi Negeri Terengganu yang diwartakan di bawah Subseksyen 36(1) Akta Binatang 1953 dan boleh dihukum mengikut Subseksyen 36(7) akta sama yang membawa denda maksimum RM15,000.

Kes dikendalikan Pegawai Pendakwa Jabatan Perkhidmatan Veterinar Mohd Shahihan Mohd Tahar manakala tertuduh tidak diwakili peguam.–AlHijrah Online


MKT UMNO SETUJU PARLIMEN DIBUBARKAN DALAM MASA TERDEKAT, PRU TAHUN INI

KUALA LUMPUR: Mesyuarat Majlis Kerja Tertinggi (MKT) UMNO bersetuju untuk Parlimen dibubarkan dalam masa terdekat bagi membolehkan Pilihan Raya Umum Ke-15 (PRU15) diadakan pada tahun ini.

Perkara tersebut dimaklumkan Setiausaha Agung UMNO Datuk Seri Ahmad Maslan dalam sidang media selepas mesyuarat MKT yang berlangsung di Menara Dato Onn, malam tadi.

Katanya, berdasarkan keputusan tersebut Perdana Menteri Datuk Seri Ismail Sabri Yaakob akan mempersembahkan tarikh pembubaran kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaras Perkara 40(1) Perlembagaan Persekutuan.

“Keputusan mesyuarat berasaskan pendirian konsisten UMNO sejak dari awal untuk memulangkan mandat rakyat yang tertanguh akibat pandemik COVID-19 setelah runtuhnya kerajaan Pakatan Harapan (PH) kerana persengketaan dalaman politik sesama mereka.

“Sehubungan itu semua jentera parti setiap peringkat adalah diarahkan untuk memuktamadkan segala persiapan sebelum ini bagi memasuki fasa pembubaran sehingga tarikh PRU15,” katanya hari ini.

Maslan mengulas, UMNO percaya dengan mengembalikan hak rakyat sebuah kerajaan stabil dapat dibentuk bagi memulihkan negara khususnya aspek ekonomi.–AlHijrah Online


MAIWP AGIH RM297.14 JUTA KEPADA ASNAF SEJAK 1 JANUARI

NILAI: Majlis Agama Islam Wilayah Persekutuan (MAIWP) mengagihkan RM297.14 juta kepada individu yang berkelayakan di Kuala Lumpur, Putrajaya dan Labuan bagi tempoh 1 Januari hingga 31 Mei lepas.

Menteri di Jabatan Perdana Menteri (Hal Ehwal Agama) Datuk Idris Ahmad berkata peruntukan menerusi 30 skim bantuan itu termasuk dari aspek kesihatan, makanan, saraan bulanan dan pendidikan dengan setakat ini lebih 30,200 ketua keluarga dibantu MAIWP pada setiap bulan.

“Dalam hal ini, peningkatan ini bukanlah benda yang patut kita gembira maka saya minta supaya agensi di bawah MAIWP terutamanya menggunakan pendekatan yang kita tak boleh cadang semata-mata, kita beri ‘ikan’ kita perlu berikan ‘joran’.

“Saya sentiasa memberikan peringatan kepada semua ketua agensi supaya turun padang mencari orang susah dan kurangkan segala jenis birokrasi yang menyusahkan masyarakat. Agensi Islam mesti membantu umat Islam dalam rangka kemampuan kita,” katanya kepada pemberita selepas merasmikan Muzakarah Zakat Kebangsaan 2022 kali ke-9 di sini hari ini.

Beliau berkata sepanjang Jun lepas juga, pihaknya telah mengagihkan sebanyak RM40.84 juta melalui Program Musa’adah Agensi Islam di seluruh negara bagi membantu masyarakat berdepan kesan COVID-19 serta peningkatan kos sara hidup.

Dalam pada itu, Idris berkata MAIWP turut memperuntukkan RM40 juta kepada 2,000 asnaf terpilih di seluruh Wilayah Persekutuan untuk dilatih dalam bidang keusahawanan dengan masing-masing diberikan modal berjumlah RM20,000 setiap seorang bermula tahun ini.

Beliau berkata setakat ini, seramai 700 asnaf daripada 3,000 yang menerima bantuan tetap daripada MAIWP sudah dikenal pasti dan sekiranya program berkenaan berjaya pihaknya akan menambah jumlah asnaf yang akan diberikan modal berkenaan.

“Kita mahu mereka yang ada potensi untuk bina kemahiran jadi usahawan dengan dilatih oleh Yayasan Pembangunan Ekonomi Islam Malaysia dan kita harapkan dalam empat ke lima tahun nanti mereka pula menjadi pengeluar zakat,” katanya.

Idris berkata MAIWP turut memperkenalkan Program Projek Agro-preneur Asnaf MAIWP di Kompleks Darul Kifayah, Taman Batu Muda, Kuala Lumpur dengan sasaran menanam 21,000 polibeg cili bagi program pertanian bandar selain Yayasan Waqaf Malaysia sedang dalam proses membangunkan empat hektar tanah di Putrajaya untuk program Waqaf Petani dalam kalangan asnaf.

Sementara itu, beliau berkata muzakarah bertemakan ‘Zakat dan Kemiskinan’ itu amat tepat pada waktunya bagi mengemukakan cadangan serta saranan kepada kerajaan termasuk Majlis Agama Islam Negeri-Negeri bersama agensi mengurus zakat bersesuaian dengan keadaan semasa hari ini.

“Apabila para ilmuan dan para pentadbir kita bersatu dan berpadu, duduk semeja mencari solusi terhadap sesuatu isu, hasilnya akan menjadi lebih baik oleh kerana kita bergabung pemikiran dan idea secara bersama,” katanya.

Beliau berkata pengurusan zakat secara efisien dan sistematik mampu melonjakkan potensi zakat sebagai instrumen pembangunan umat Islam dan dana zakat yang dimanfaatkan secara optimum penting bagi meningkatkan kualiti orang Islam. – AlHijrah Online


REMAJA LEMAS SEMASA SELAMATKAN RAKAN

KUALA KUBU BHARU: Seorang remaja meninggal dunia akibat lemas ketika menyelamatkan rakannya yang tergelincir ke dalam empangan di jambatan Kampung Pertak, di sini, petang tadi.

Pengarah Jabatan Bomba dan Penyelamat Selangor, Norazam Khamis berkata, pihaknya menerima panggilan kecemasan pada jam 3.54 petang.

Mangsa, Hamzah Ilya Azman, 19 tahun, dipercayai lemas semasa menyelamatkan rakannya, Ahmad Nabil Yasin Abdul Rashih, 20 tahun, yang terjatuh ke dalam empangan.

Norazam berkata, Ahmad Nabil berjaya menyelamatkan diri sebelum pihaknya tiba di lokasi.

“Rakannya berjaya diselamatkan, namun mangsa tidak timbul selepas terjun ke dalam empangan,” katanya dalam satu kenyataan pada Sabtu.

Norazam mengingatkan orang awam yang melakukan perkelahan di kawasan berair sama ada sungai, air terjun, laut atau di kawasan empangan mengambil sikap berhati-hati.

“Jika hujan, segeralah beredar untuk mengelakkan banjir kilat, kepala air atau kenaikan paras air secara mendadak di kawasan tersebut.

“Bagi yang ‘jungle trekking’ di hutan, bukit atau tanah tinggi juga dinasihatkan berhati-hati terutama sekarang musim hujan,” katanya.—AlHijrah Online


Isu status halal White Rabbit bukan baharu

IPOH – Pengguna di sekitar Ipoh sejak tahun lalu sudah meragui status
halal gula-gula susu White Rabbit yang diimport dari China itu.

Menurut tinjauan kru Berita AlHijrah, pengguna mula meragui status gula-gula
itu selepas tular artikel mengenainya di media sosial, malah ada yang tidak
terkejut jika Jakim mengharamkan gula-gula berwarna putih yang bertekstur
lembut dan kenyal itu.

Menurut pengguna, pengesahan tidak halal yang dilakukan Jakim tepat
pada masanya agar pengguna Islam tidak terus membeli produk tersebut.

“Sebenarnya, saya sudah tahu isu ia tidak halal sudah lama, (kes) isu halal ini sentiasa berulang, kadangkala dulu ia sudah pernah keluar, orang sudah sebarkan kata tak halal, tapi bila dah lama orang dah lupa, mereka makan balik, padahal dari dahulu dah tahu tidak halal,” kata Husna Izati Hasarudin.

Pada masa yang sama golongan muda diingatkan tidak mengambil ringan perkara
berkaitan makanan dan minuman halal.

Seorang lagi pengguna, Zuraidah Abdul Kadir yang ditemui berkata,
masyarakat kurang peka dan memandang remeh hal berkaitan makanan.

“Bagi saya masyarakat kita kurang peka, mereka kata benda-benda itu (perkara
halal dan haram) remeh temeh, dia tidak periksa betul-betul, dan makan tanpa
fikir status halal dan haram. Walaupun tiada (sijil) halal, mereka tetap makan
dan menganggap ianya halal kerana ia hanya gula-gula, mereka tak fikir lebih
dalam,” katanya.

Sementara itu, tinjauan di kedai mendapati gula-gula nostalgia yang
digemari ramai semasa zaman kanak-kanak itu tidak dipamerkan atau dijual, namun
ia masih boleh dibeli secara dalam talian.


Tabloid barat ‘angkat’ penjenayah Christchurch

LONDON, 18 Mac – Tabloid Barat terutamanya di United Kingdom
(UK) dilihat lebih mengangkat kisah kemanusiaan pengganas kulit putih, Branton
Tarrant berbanding puluhan mangsa yang terkorban dalam serangan dua masjid di
New Zealand, kelmarin.

Setakat ini, 50 orang disahkan terkorban, puluhan lagi cedera
dan 11 kritikal.

Sinar Harian memetik laporan agensi berita menyebutkan rata-rata tabloid UK menyelami kehidupan zaman kanak-kanak Tarrant yang disifatkan sebagai budak baik dan kanak-kanak suci.

Lebih mengejutkan laporan muka hadapan tabloid Daily Mirror
dalam perenggan pertamanya menyifatkan Tarrant sebagai individu rajin dan
bekerja keras.

Malah, tabloid berkenaan berkata bekas jurulatih kecergasan
warga Australia itu adalah lelaki penyayang yang memberikan program kesihatan
percuma kepada kanak-kanak.

Ironinya, semasa serangan di Masjid Al Noor yang disiarkan
secara langsung di media sosial, Tarrant turut menembak mati beberapa orang
kanak-kanak di ruang solat.

Pendekatan tidak sensitif tabloid berkenaan menerima cemuhan
ramai termasuk kolumnis Britain, Owen James.

Menurut James, laporan tabloid berkenaan telah mengalih fokus
sebenar yang sepatutnya diberikan kepada mangsa.

James berkata, Tarrant layak dipanggil pengganas.

“Jangan harap surat khabar menyiarkan foto zaman kanak-kanak
penjenayah Muslim dan menggelar mereka budak baik jika melakukan jenayah sama
seperti Brenton Tarrant,” katanya.

Pandangan sama disuarakan wartawan dan penyampai BBC, Shaimaa
Khalil yang mengkritik Daily Mail apabila menyifatkan Tarrant sebagai lelaki
kulit putih biasa.

“50 nyawa melayang dan anda hidangkan kami kisah Tarrant,
cukup-cukuplah,” katanya.

Seperti Daily Mirror dan Daily Mail, beberapa tabloid di
Australia turut dikritik kerana memberi tumpuan kepada Tarrant berbanding
tragedi sebenar di Christchurch.


TIDAK HALANG KARIKATUR HINA NABI MUHAMMAD, PERANCIS DILABEL CEROBOH KEBEBASAN DAN HAK ASASI UMAT ISLAM

PUTRAJAYA: Tindakan Perancis yang tidak menghalang penyebaran karikatur menghina Nabi Muhammad SAW dilihat satu bentuk tindakan pencerobohan terhadap kebebasan dan hak asasi umat Islam.

Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary menegaskan umat Islam secara amnya mempunyai hak untuk mempertahankan Rasulullah SAW.

“Soal kebebasan, soal hak asasi manusia ini, Islam pun mendukung tetapi perlu difahami apabila membenarkan penghinaan sebegitu rupa kepada Nabi Muhammad SAW, bermakna dia telah menceroboh hak kebebasan orang lain.

“Jadi dalam memperjuangkan hak asasi manusia, tanpa sedar dia telah menceroboh kebebasan orang Islam untuk mencintai dan mempertahankan Nabi SAW,” katanya ketika ditemui AlHijrah Online hari ini.

Dalam pada itu Ahmad Marzuk menjelaskan tiada halangan untuk beberapa pertubuhan bukan kerajaan dan pertubuhan Islam untuk memboikot barangan dari Perancis sekiranya tindakan tersebut mampu memberi pengajaran seterusnya menghentikan tindakan tidak bertanggungjawab kerajaan pimpinan Presiden Emmanuel Macron terhadap isu ini.

Macron baru-baru ini mencetuskan kemarahan dunia Islam apabila mendakwa umat agama suci itu sebagai penganut fahaman pemisah dan menyifatkan Islam sebagai agama krisis di seluruh dunia.

Kenyataan tidak bertanggungjawab itu berlaku selepas provokasi majalah satira Charlie Hebdo, yang menyiarkan karikatur anti-Islam, sekaligus mencetuskan lagi kemarahan umat Islam seluruh dunia.

Akibat kenyataan Macron itu beberapa pasar raya di Kuwait, Jordan dan Qatar kini memboikot produk keluaran Perancis. — AlHijrah Online


JAWI SARAN LAKSANA SOLAT HAJAT DOAKAN KESEJAHTERAAN YDPA

KUALA LUMPUR: Jabatan Agama Islam Wilayah Persekutuan (JAWI) menyarankan masjid, surau Jumaat dan surau di seluruh Wilayah Persekutuan Kuala Lumpur, Putrajaya dan Labuan melaksanakan solat hajat bagi mendoakan kesejahteraan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Pengarah JAWI, Mohd Ajib Ismail berkata solat hajat itu disaran dilaksanakan selepas solat Maghrib pada 23 September 2020 (Rabu).

“Sebagaimana dimaklumi, Kebawah Duli Yang Maha Mulia Seri Paduka Baginda Yang di-Pertuan Agong sedang menjalani rawatan di Institut Jantung Negara (IJN).

“Marilah kita semua berdoa agar Allah SWT mengurniakan kesembuhan dan keafiatan yang berpanjangan kepada Kebawah Duli Yang Maha Mulia Tuanku serta baginda sentiasa berada di bawah riayah dan perlindungan Allah SWT,” katanya dalam kenyataan media hari ini.

Semalam, Istana Negara memaklumkan Al-Sultan Abdullah dimasukkan ke Wad Diraja IJN selepas mengadu kurang selesa dengan kesihatannya. — AlHijah Online


PERLUAS PERANAN JAKIM, PENGIKTIRAFAN BUAT JABATAN BERKENAAN – MOHD NA’IM

KUALA LUMPUR: Cadangan Perdana Menteri Datuk Seri Anwar Ibrahim dalam memperluas peranan Jabatan Kemajuan Islam Malaysia (Jakim) satu pengiktirafan bagi fungsi dan peranan semasa jabatan itu.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata komitmen ini membuktikan Kerajaan Perpaduan yang dipimpin Anwar memberikan medan lebih luas kepada jabatan berkenaan memainkan peranan dalam pembangunan negara.

“Kerajaan Perpaduan meletakkan hala tuju dan agenda yang jelas mengenai pembangunan Islam dalam pentadbiran negara. Sekarang ini menjadi cabaran kepada pengurusan Jakim untuk menyahut cabaran yang diberikan pucuk pimpinan negara kepada Jakim.

“Islam adalah cara hidup justeru Perdana Menteri melihat bahawa peranan Jakim perlu diperluaskan lagi merentasi fungsi-fungsinya yang tradisi dan perlu merentasi bidang-bidang yang lebih luas dan memberikan impak signifikan kepada pembangunan negara,” katanya kepada Bernama.

Ahad lepas, Anwar berkata Kerajaan Persekutuan mahu peranan Jakim diperluas termasuk dalam membantu melakar rangka dasar pembangunan negara berteraskan Malaysia MADANI.

Mengulas lanjut, Mohd Na’im berkata Jakim pada masa ini sedang merangka struktur pelaksanaan pengembangan peranannya antaranya untuk memberikan tumpuan kepada penterjemahan aplikasi Maqasid Syariah dan nilai-nilai Islam bersama pelbagai agensi dalam dasar-dasar kerajaan.

“Ini termasuk penekanan dan tumpuan ditujukan kepada pendekatan fungsional dan aktualisasi yang strategik dalam pelbagai aspek kehidupan berasaskan kepentingan dan orientasi maslahah rakyat, dan tidak terhenti kepada perbahasan konsep dan retorik teori semata-mata,” katanya.

Katanya Jakim juga akan mempergiatkan kerjasama secara kolektif, merentasi pelbagai agensi dan bidang bagi menterjemahkan nilai-nilai Islam dalam dasar merangkumi dasar pembangunan ekonomi, pembasmian kemiskinan, pemuliharaan alam sekitar, pendidikan, pengukuhan sosial dan sebagainya.

Mohd Na’im berkata pelaksanaan dasar-dasar seumpamanya akan menyumbang kepada kesan positif dari sudut fizikal dan rohani seterusnya memberi impak kepada kehidupan rakyat dalam menghadapi pelbagai cabaran semasa dan masa depan.

Beliau berkata fungsi Jakim pada masa ini adalah menerajui pengurusan hal ehwal Islam di peringkat Persekutuan serta menjadi urus setia kepada Majlis Kebangsaan Bagi Hal Ehwal Agama Islam Malaysia (MKI).

Katanya, ini termasuk pelaksanaan tiga fungsi utama iaitu Penggubalan dan Penyeragaman Undang-Undang Syarak; Penyelarasan dan Pembangunan Pendidikan Islam dan Penyelarasan Pentadbiran Islam.

Bagaimanapun, pelaksanaan fungsi-fungsi itu melibatkan pelbagai agensi secara terbatas yang berkaitan dengan fungsi berkenaan dan khusus terkait hal ehwal Islam sahaja. –AlHijrah Online


MARATHON 18 EPISOD PECAH SIARAN SYAMSUL DEBAT SEMPENA SYAWAL


MAIK TUTUP SEMENTARA MASJID DAN SURAU SEKITAR ISTANA KUBANG KERIAN

KOTA BHARU: Majlis Agama Islam dan Adat Istiadat Melayu Kelantan (MAIK) mengarahkan penutupan sementara masjid dan surau sekitar Istana Kubang Kerian, Kota Bharu, Kelantan.

Menurut Yang Dipertua MAIK, Tan Sri Tengku Mohamad Rizam Tengku Abdul Aziz, arahan itu telah mendapat perkenan Sultan Kelantan, Sultan Muhammad V.

“Berkuatkuasa semalam, solat Jumaat, solat fardu dan aktiviti di masjid, surau dan musolla di kawasan sekitar Istana Kubang Kerian ditutup untuk sementara waktu bermula 29 November hingga ke suatu tarikh yang akan dimaklumkan.

“Arahan ini berikutan terdapat penularan kes COVID-19 di kawasan berkenaan,” katanya menerusi kenyataan media hari ini. — AlHijrah Online


PKPB DI KOTA BHARU, MACHANG, TANAH MERAH DAN PASIR MAS DITAMATKAN

KUALA LUMPUR: Perintah Kawalan Pergerakan Bersyarat (PKPB) di daerah Kota Bharu, Machang, Tanah Merah dan Pasir Mas di Kelantan ditamatkan berkuatkuasa hari ini (11 Disember 2020) kecuali di dua mukim.

Menteri Kanan (Keselamatan) Datuk Seri Ismail Sabri Yaakob berkata, dua mukim itu ialah Mukim (Daerah Penggawa) Kubang Kerian, Kota Bharu dan Mukim (Daerah Penggawa) Kusial, Tanah Merah.

“PKPB di kedua-dua mukim ini akan diteruskan sehingga 20 Disember 2020.

“Selain itu, PKPD di Madrasah Ad-Diniah Al-Falahiah, Kg. Dalam Huma, Bukit Awang, Pasir Puteh turut diteruskan sehingga 20 Disember 2020,” ujar Ismail Sabri dalam kenyataan hari ini.

Dalam pada itu jelas Ismail Sabri, penamatan PKPB di daerah Kota Bharu, Machang, Tanah Merah dan Pasir Mas dibuat selepas Kementerian Kesihatan Malaysia mengesahkan kes positif COVID-19 di keempat-empat daerah itu menunjukkan trend penurunan mendadak dan terkawal sementara kes-kes aktif yang masih ada hanya tertumpu di beberapa mukim (Daerah Penggawa). — AlHijrah Online


MANGSA BANJIR DIBERI REBAT 100 PERATUS BIL ELEKTRIK

HULU LANGAT: Mangsa banjir di seluruh negara akan menerima rebat 100 peratus secara sekali beri atau ‘one-off’ bagi bil elektrik Disember.

Perdana Menteri Datuk Seri Ismail Sabri Yaakob berkata inisiatif itu bagi meringankan beban mangsa banjir dan bakal memanfaatkan sekitar 72,000 pengguna domestik yang menjadi mangsa banjir di beberapa negeri ketika ini.

Selain rebat, TNB katanya akan turut memberikan perkhidmatan pemeriksaan pendawaian percuma kepada mangsa banjir.

“Untuk meringankan beban mangsa banjir, TNB akan memberi rebat 100 peratus secara ‘one-off’ untuk bil elektrik Disember, yang akan memanfaatkan 72,000 pelanggan domestik.

“Saya juga sudah minta TNB membantu kediaman milik keluarga B40 yang terjejas banjir apabila bekalan elektrik disambung semula.

“Sejak Jumaat, TNB telah melaksanakan kerja pemeriksaan pendawaian percuma kepada pengguna domestik kerana air banjir mungkin menyebabkan kerosakan pendawaian, suis dan sebagainya, jadi situasi itu agak berbahaya,” katanya pada sidang media di Masjid Al-Muttaqin di sini, hari ini. –AlHijrah Online


RUJUK URUSAN AGAMA KEPADA PIHAK BERKUASA, ILMUAN YANG DIPERAKUI

KUALA LUMPUR: Sebarang perkara dalam urusan agama khususnya dalam bidang akidah dan syariah perlulah diserah serta dirujuk kepada pihak berkuasa agama Islam negeri serta para ilmuan yang diperakui kepakarannya dalam disiplin ilmu tersebut.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata semua pihak dipohon untuk menghentikan perbalahan serta persengketaan yang boleh memusnahkan perpaduan dan keamanan negara.

“Saya menyeru kepada semua pihak agar lebih bertanggungjawab serta tidak sewenang-wenangnya mengeluarkan ucapan yang boleh mencetus perbalahan, ketegangan dan kegelisahan dalam masyarakat.

“Apatah lagi kenyataan-kenyataan yang menyentuh urusan agama Islam dan kefatwaan.

“Semua pihak perlu bersatu hati untuk membangunkan negara agar lebih maju, makmur, berdaya saing dan aman sentosa,” katanya ketika Sesi Penggulungan Perbahasan Kajian Separuh Penggal Rancangan Malaysia Kedua Belas (KSP RMKE-12) di Dewan Rakyat.

Mohd Na’im berkata pihaknya amat khuatir dengan tindakan sesetengah pihak yang mengeluarkan kenyataan yang bersifat menghukum pihak-pihak yang tidak sealiran fahaman dengan kumpulan masing-masing.

Situasi itu katanya akan mencetuskan bibit-bibit perpecahan yang lebih serius dan mengancam keselamatan negara.

Beliau menjunjung tinggi titah Sultan Sharafuddin Idris Shah selaku Pengerusi Majlis Kebangsaan Bagi Hal Ehwal Agama Islam Malaysia (MKI) yang menggesa semua pihak terutamanya pemimpin politik agar mengambil tanggungjawab untuk memperkukuh perpaduan demi kesejahteraan negara.

“Semua pemimpin perlu akur dan menghayati sepenuh hati akan titah Sultan Selangor supaya semua pemimpin tidak memperalat agama bagi meraih sokongan yang akhirnya rakyat akan menjadi mangsa kepada perbalahan orang-orang politik.

“Selain itu, Sultan Selangor juga telah bertitah bahawa perbuatan mengeluarkan fatwa secara tidak bertanggungjawab oleh pemimpin politik juga perlu dihentikan demi memelihara perpaduan rakyat di negara ini,” katanya.

Tambah Mohd Na’im Jabatan Perdana Menteri (Hal Ehwal Agama) telah menggerakkan seluruh agensi untuk memperkukuh kesatuan dan perpaduan umat Islam melalui pelbagai usaha dan inisiatif termasuk memperkukuh peranan institusi masjid dan surau sebagai pusat penyatuan ummah.

Beliau menyeru semua pihak agar mengemukakan buah fikiran serta idea-idea untuk membangunkan rakyat dan pembangunan negara dan hentikan segala kenyataan-kenyataan yang menyentuh sentimen keagamaan dan perkauman. — AlHijrah Online


KETUA GENG REM SAWIT MAUT DITEMBAK POLIS

IPOH, 31 Mei – Seorang lelaki yang dipercayai ketua kumpulan samun ‘Geng Rem Sawit’ ditembak mati oleh anggota polis di Lebuhraya Ipoh-Lahad dekat Taman Lahad Indah, kira-kira 13 kilometer dari sini malam tadi.

Timbalan Ketua Polis Perak, Datuk Hasnan Hassan berkata dalam kejadian kira-kira pukul 9 malam itu, sepasukan anggota polis pada mulanya bertembung dengan suspek yang sedang menunggang motosikal.

“Menyedari kehadiran polis, suspek yang berumur 24 tahun itu secara tiba-tiba melepaskan dua das tembakan ke arah anggota polis apabila dia cuba ditahan.
“Salah satu tembakan suspek telah mengenai pintu kereta peronda. Dalam usaha mempertahankan diri, anggota polis telah membalas tembakan dan terkena pada badan suspek,” katanya dalam sidang media di sini hari ini.

Beliau berkata susulan kejadian itu, pihak polis turut melakukan dua serbuan berasingan di Ipoh dan Batu Gajah kira-kira 2 pagi tadi bagi mengesan anggota kumpulan terbabit.

“Hasilnya polis berjaya menahan dua lelaki berumur 26 dan 33 tahun. Kedua-dua supek dan lelaki yang ditembak itu mempunyai pelbagai rekod jenayah lampau termasuk dadah, bunuh dan samun,” kata Hasnan.

Beliau berkata geng berkenaan dikesan aktif melakukan samun sekitar Ipoh, Batu Gajah, Kampar dan Tapah mulai awal tahun ini.

“Kumpulan ini turut terlibat dalam satu kes samun di pejabat timbangan sawit di Tapah yang menyebabkan kerugian lebih kurang RM30,000,” katanya.

Beliau berkata polis kini sedang mengesan beberapa lagi anggota kumpulan itu yang masih bebas.

BERNAMA


Ketua Hakim Negara didesak letak jawatan

SHAH ALAM – Peguam Negara, Tommy Thomas dan Ketua Hakim Negara, Tan Sri
Richard Malanjum didesak oleh Gabungan Mahasiswa Islam Se-Malaysia (Gamis) meletak
jawatan dengan cara terhormat bagi memastikan integriti dan kehormatan
institusi kehakiman negara terus terbela.

Presidennya, Muhammad Ikhwan Nasyriq Salahin berkata, ini kerana
pembabitan tokoh-tokoh penting dalam isu tarian yang menjadi tular itu telah
memberi satu tanggapan dan kritikan negatif kepada sebuah institusi yang
mempunyai peranan besar dalam urus tadbir negara.

“Sehubungan itu, Gamis mengecam sekeras-kerasnya tindakan Ketua Hakim
Negara yang bercanggah dengan Warta Kerajaan yang bertarikh 25 Jun 2009 iaitu
Kod Etika Hakim 2009,” katanya menurut laporan Sinar Harian.

Menurutnya lagi, adalah tidak wajar bagi tokoh-tokoh yang memegang
jawatan penting dalam urus tadbir negara terlibat dengan aktiviti sosial
sedemikian, meskipun ia merupakan amalan biasa bagi sesetengah agama.

“Sudahlah rakyat dibebankan dengan menteri yang silap titik perpuluhan,
bergambar di dalam tab mandi tanpa berbaju, minta penoreh getah untuk menoreh
ketika musim tengkujuh.

“Kita tidak mampu tanggung lagi beban sebegini dengan membiarkan
jawatan penting negara diisi oleh individu-individu yang gagal membela
kehormatan diri mereka sendiri,” jelasnya lagi.

Penularan video membabitkan tokoh-tokoh penting dalam institusi
kehakiman dan perundangan negara sedang berdansa dalam satu majlis makan malam
Opening of Legal Year (OLY) Sabah dan Sarawak baru-baru ini terus mendapat
kecaman ramai.


KEJAR LAILATULQADAR, BUKAN BERBALAH TARIKH 1 SYAWAL

ALOR SETAR: Tempoh 10 malam terakhir Ramadan perlu digunakan umat Islam untuk fokus mengejar malam Lailatulqadar bukannya berdebat atau berbalah berhubung tarikh 1 Syawal.

Mufti Kedah, Datuk Syeikh Fadzil Awang berkata, umat Islam juga dinasihat berhenti menyebarkan khabar angin dan menunggu tarikh sebenar yang akan diumum selepas proses cerapan dilaksanakan.

“Jangan berbalah atau sebar mengenai spekulasi 1 Syawal sehingga merujuk kepada Pusat Astronomi Antarabangsa bahawa 1 Syawal akan jatuh pada hari Jumaat.

“Kita mempunyai 29 stesen cerapan untuk melihat anak bulan di seluruh Malaysia yang akan menentukan perkara ini.

“Berdasarkan perbincangan dengan semua sahabat-sahabat kita yang terbabit bahawa pada malam Jumaat (tarikh lihat anak bulan) itu kemungkinan untuk dapat lihat anak bulan sangat tipis dan tidak mencukupi kriteria yang diputuskan.

“Walau apa pun keputusannya akan diumumkan oleh Penyimpan Mohor Besar Raja-raja pada malam itu setelah menerima laporan hasil cerapan,” katanya seperti dilapor Harian Metro.

Jabatan Kemajuan Islam Malaysia (JAKIM) sebelum ini juga mengingatkan semua pihak agar tidak membuat sebarang andaian mengenai tarikh Hari Raya Aidilfitri pada tahun ini.

Agensi agama itu turut memaklumkan bahawa pengisytiharan tarikh 1 Syawal pada setiap tahun bagi negara Malaysia dibuat oleh Penyimpan Mohor Besar Raja-Raja sejurus menerima laporan hasil cerapan anak bulan yang dibuat di 29 lokasi cerapan rasmi setelah mendapat perkenan Yang Di-Pertuan Agong yang mewakili Duli-duli Yang Maha Mulia Raja-Raja.

Tarikh melihat anak bulan Syawal telah ditetapkan pada petang Khamis, 20 April 2023. – AlHijrah Online


MORATORIUM: “BERI MAKLUM BALAS KEPADA BANK SEGERA!”

KUALA LUMPUR: Selepas pelbagai kempen, di samping kiriman SMS daripada pihak bank untuk maklum balas berhubung penamatan moratorium hujung bulan ini, hanya 14 peratus daripada pelanggan-pelanggan bank yang tampil berhubung untuk membuat rujukan tentang status moratorium berkenaan.

Pengarah Eksekutif Persatuan Institusi Perbankan dan Kewangan Islam Malaysia (AIBIM), Ratna Sha’erah Kamaludin berkata, faktor sebenar yang menyumbang kepada peratusan sedikit itu masih belum dikenalpasti, namun ia dipercayai berikutan anggapan dan pemikiran peminjam itu sendiri.

“Mungkin pelanggan takut untuk hubungi bank kerana ada yang beranggapan jika mereka tidak mampu membayar balik pinjaman, bank akan mengenakan tindakan seperti mengenakan pembayaran balik 100%, dikenakan tindakan undang-undang serta risau jika bank menarik semula barangan pinjaman tersebut.”

Menurut Ratna, persepsi sedemikian perlu diperbetulkan kerana saat ini bank menghubungi pelanggan dengan hasrat untuk membantu mereka yang terjejas dan bukan untuk menghukum atau mengugut mereka.” katanya dalam satu wawancara eksklusif bersama Alhijrah Online hari ini.

Jelasnya, berdasarkan kenyataan yang dibuat oleh Timbalan Menteri Kewangan II, Mohd Shahar Abdullah, maklum balas yang diterima bank tidak selari dengan jumlah pelanggan yang benar-benar terjejas ketika Perintah Kawalan Pergerakan (PKP).

“Lebih dua juta peminjam telah dihubungi bank untuk ditawarkan bantuan pembayaran balik setakat 28 Ogos 2020.”

Dalam pada itu, bagi menguar-uarkan penamatan moratorium pada masa sama memberi kesedaran kepada pelanggan bank, AIBIM tampil dengan inisiatif seperti kempen #respondlah dengan slogan ‘Talk To Your Bank Now’ yang disebarkan secara dalam talian.

Kempen itu dijalankan sebagai menunaikan tanggungjawab AIBIM sendiri untuk memberi mesej kepada peminjam untuk menghubungi bank masing-masing dan berkongsi masalah jika berdepan kesulitan untuk membayar semula ansuran pinjaman ataupun sebaliknya.

Ratna Sha’erah juga berharap agar orang ramai turut berkongsi kempen #respondlah kepada keluarga, rakan atau sesiapa sahaja agar semua mendapat manfaat dan sekali gus dapat menaikkan peratusan maklum balas pelanggan kepada bank. – AlHijrah Online / Hanisa Hasanuddin


KRISIS PALESTIN-ISRAEL: JAWATANKUASA EKSEKUTIF MENTERI LUAR OIC ADAKAN MESYUARAT TERGEMPAR

PUTRAJAYA: Malaysia yang diwakili Menteri Luar Negeri, Datuk Seri Hishammuddin Hussein akan menyertai mesyuarat tergempar Pertubuhan Kerjasama Negara-Negara Islam (OIC) esok bagi membincangkan solusi terhadap konflik Palestin-Israel.

Hishammuddin akan menyampaikan pendirian rakyat Malaysia untuk bersama dengan Palestin agar OIC dapat bertindak lebih tegas demi melindungi saudara sesama Islam di bumi Palestin.

“Saya akan mengambil kesempatan menerusi pertemuan esok bagi menyampaikan pendirian tegas dan tidak berbelah bahagi Malaysia mengenai perkara ini kepada OIC.

“Saya juga akan menyuarakan gesaan Malaysia agar OIC mengambil tindakan lebih tegas dan melaksanakan usaha semaksimum mungkin demi melindungi rakyat Palestin daripada keganasan Israel,” katanya.

Hishammuddin mengulas, beliau mencapai kata sepakat mengenai Palestin setelah berkomunikasi dengan rakan sejawatannya dari Indonesia dan Brunei.

Menurutnya, ketiga-tiga buah negara Islam itu secara kolektif mengecam sekeras-kerasnya serangan tentera penjajah Israel terhadap rakyat Palestin dan mahu rejim Yahudi itu menghentikan serta merta tindakan pencerobohan di seluruh wilayah Palestin.–AlHijrah Online


TANAH RUNTUH: 37 INDIVIDU BERJAYA DISELAMATKAN DI TAPAK PERKHEMAHAN DEKAT GOHTONG JAYA

KUALA LUMPUR: Seramai 37 individu berjaya diselamatkan selepas dipercayai terperangkap di tapak perkhemahan berhampiran sebuah ladang organik di Father’s Organic Farm, Gohtong Jaya, Genting Highland, Pahang, ekoran tanah runtuh awal pagi ini.

Pengarah Jabatan Bomba dan Penyelamat Selangor Datuk Norazam Khamis berkata bomba menerima panggilan kecemasan pada 2.24 pagi ini dan tiba di lokasi kejadian kira-kira 3 pagi.

Susulan itu, sepasukan anggota dari Balai Bomba dan Penyelamat (BBP), Kuala Kubu Bharu, BBP Rawang, BBP Genting Highlands, BBP Sentosa, BBP Ampang, BBP Pandan, BBP Kota Anggerik, BBP Kajang, BBP Andalas dikerahkan ke lokasi.

Beliau berkata tanah runtuh berketinggian 30 meter berhampiran ladang organik itu telah menghempap tapak perkhemahan yang berdekatan dengan jalan.

“Maklumat awal pihak polis terdapat 100 orang yang berada di tapak perkhemahan itu yang berkemungkinan menjadi mangsa runtuhan.

“Ketika ini misi mencari dan menyelamat mangsa sedang giat dilaksanakan bersama pasukan STORM,” katanya ketika dihubungi Bernama hari ini. —AlHijrah Online


CUKAI VAPE PENDEKATAN SEDERHANA KERAJAAN KAWAL SELIA PRODUK MEROKOK

KUALA LUMPUR: Langkah mengenakan cukai ke atas penjualan cecair vape untuk rokok elektronik merupakan antara pendekatan sederhana yang diambil kerajaan untuk mengawal selia produk merokok yang mengandungi nikotin serta menghentikan tabiat merokok dalam kalangan rakyat di negara ini.

Perdana Menteri Datuk Seri Anwar Ibrahim berkata pada masa sama, kerajaan tetap tegas melarang perbuatan itu dilakukan di tempat-tempat seperti di sekolah dan Parlimen selain meningkatkan kempen advokasi bagi memberi kesedaran bahaya merokok terutama terhadap golongan muda.

“Mengambil tindakan agak ekstrem dengan mengharamkan vape, nikotin atau rokok itu, agak drastik dan tidak mampu dikendalikan oleh mana-mana negara di dunia. Ramai yang memilih untuk merokok walaupun kita keluarkan kempen.

“Sementara kita menjalankan kempen tentang kesan negatifnya, kita teruskan juga dengan (langkah) percukaian ini sekadar untuk tidak menjadikan bahan itu daripada tersebar luas dan murah.

“Saya setuju bahawa badan-badan kesihatan dan profesional semuanya tanpa kecuali, memang menentang keras soal ini (menyahsenaraikan produk cecair dan gel nikotin yang digunakan dalam alat rokok elektronik daripada Akta Racun 1952).

“Tetapi pada hemat kerajaan buat sementara ini, kita sukar untuk mengharamkan tetapi kita boleh meningkatkan kesedaran supaya orang memilih…(untuk tidak merokok),” katanya pada Waktu Pertanyaan-Pertanyaan Menteri di Dewan Rakyat hari ini.

Ia bagi menjawab soalan Datuk Dr Ahmad Yunus Hairi (PN-Kuala Langat) yang ingin tahu justifikasi tindakan kerajaan menyahsenaraikan produk cecair dan gel nikotin yang digunakan dalam alat rokok elektronik daripada Akta Racun 1952.

Pada masa sama, Anwar berkata kerajaan komited untuk membentangkan rang undang-undang berkaitan kawalan produk merokok termasuk rokok elektronik pada sidang Dewan Rakyat, Mei ini.

“Pada prinsipnya, kita akan terus bentang rang undang-undang ini (rang undang-undang berkaitan kawalan produk merokok)…pada peringkat awal kita setuju sekalikan rang undang-undang ini dengan cukai vape, tetapi oleh kerana banyak bantahan maka kita cadangkan Menteri Kesihatan rundingkan semula dengan teliti bersama Ahli-ahli Parlimen serta badan kesihatan.

“Ia bukan untuk melengahkan kerana ia akan dilaksanakan pada tahun ini juga dan ia (rundingan) supaya ada persefahaman berhubung beberapa peruntukan terutama pelaksanaan yang dianggap terlalu keras, namun pada peringkat sekarang Jabatan Kastam tetap akan mengawal pengedarannya,” kata beliau.

Semasa pembentangan Belanjawan 2023 pada 24 Feb lepas, kerajaan mengumumkan cadangan untuk mengenakan duti eksais ke atas produk cecair atau gel mengandungi nikotin yang digunakan untuk rokok elektronik dan peranti pengewapan elektronik.

Pada 1 April lepas, media melaporkan kerajaan menerusi notis warta Kerajaan Persekutuan melaksanakan cukai ke atas penjualan cecair vape untuk rokok elektronik pada kadar 40 sen setiap mililiter (ml).–AlHijrah Online


PETUGAS TH ANJUR SOLAT HAJAT, BACAAN YASIN SEMPENA KETIBAAN JEMAAH HAJI

MADINAH: Dalam kerancakan melakukan pelbagai persiapan menyambut kumpulan pertama jemaah haji Malaysia yang akan tiba di sini, kira-kira 100 petugas Lembaga Tabung Haji (TH) tetap mengambil peluang melakukan solat hajat secara berjemaah.

Malam tadi, mereka turut mengadakan bacaan yasin dan tahlil serta memanjatkan doa agar operasi pengurusan berlangsung dengan teratur.

Majlis tersebut diadakan di surau Ibu Pejabat TH di bangunan Roha Madinah selepas waktu maghrib, dipimpin oleh Pembimbing Ibadat Haji Tanah Suci Ustaz Mohd Hishammuddin Mansor.

Sementara itu, Pengarah Operasi Madinah Mohamed Heikal Mohamed Yusuff berharap urusan operasi haji musim 1443H/2022M berjalan lancar dan semua jemaah serta petugas diberi kesihatan yang baik sepanjang berada di Tanah Suci.

“Dalam masa yang sama, majlis ini juga adalah satu ruang untuk para petugas haji baharu dan lama menjalin ukhwah dalam usaha kita membina satu pasukan bagi menyantuni dhufurrahman (tetamu Allah),” katanya ketika ditemui pemberita di sini.

Kumpulan pertama seramai 295 orang dijadualkan tiba dengan pesawat Saudia Airlines di Lapangan Terbang Antarabangsa Putera Mohammad Abdulaziz di Madinah pada 4.55 petang (waktu Arab Saudi) esok.

Pelbagai program ibadat dan ziarah telah diatur TH selama enam hari lima malam untuk para jemaah haji Malaysia sepanjang berada di Madinah sebelum meneruskan perjalanan ke Makkah bagi melaksanakan ibadat umrah pada 10 Jun. – AlHijrah Online